PENGAMPU2 MAHATHIR SEPERTINYA MAHU BELIAU MATI DALAM KEHINAAN

Selagi Majlis Presiden tidak membuat keputusan lain atau Tun Mahathir Mohamad sendiri tidak berterus-terang enggan melakukan peralihan kuasa kepada Anwar Ibrahim, perjanjian berhubung perkara itu adalah kekal sebagaimana ia telah dimuktamadkan sebelum ini.
Muktamadnya perjanjian itu adalah jelas iaitu Anwar sebagai pengganti Perdana Menteri selepas Tun Mahathir, cuma tarikh bermulanya beliau mengambil alih jawatan itu saja yang belum lagi ditetapkan.
Begitu pun, berdasarkan janji Tun Mahathir sendiri yang berulangkali dilafazkannya iaitu hanya mahu memegang jawatan Perdana Menteri selama dua tahun dan akan melakukan serah kuasa kepada Anwar sebelum tibanya PRU15, tidak diragui lagi peralihan kuasa tidak harus terlalu dilewat-lewatkan.
Anwar harus diberi masa yang cukup memegang jawatan Perdana Menteri sebelum ketibaan PRU15 yang tempoh akhir mesti diadakan adalah pada tahun 2023.
Namun demikian, sementara ketiadaan tarikh serah kuasa itu terus menimbulkan pelbagai isu lain, termasuk komplot jahat untuk mengekalkan Tun Mahathir sehingga habis penggal, sama ada melalui Akuan Bersumpah atau usul percaya Pas dan dalam masa yang sama beliau enggan berterus-terang serta masih berteka-teki, keadaan itulah yang sebenarnya mencetuskan banyak spekulasi terus berkembang tanpa kawalan.
Bagi yang ada kepentingan seperti Zahid Hamidi yang berdepan 87 kes mahkamah atau Pas yang takut dengan wibawa dan ketrampilan Anwar, keinginan mereka sedia mengampu Tun Mahathir agar kekal sebagai Perdana Menteri sehingga habis penggal tidaklah sukar difahami.
Atas kepentingan itu, mereka sanggup berbuat apa saja asalkan apa yang diingini dapat memenuhi kehendak hati.
Tetapi, bagi pengampu-pengampu yang lain daripada PH, sama ada yang ada jawatan atau sebaliknya, untuk apakah sebenarnya mereka beria-ia mahu Tun Mahathir kekal sehingga habis penggal dan seterusnya memungkiri janji peralihan kuasa kepada Anwar?
Apakah yang boleh bangga dan perolehi jika Anwar berjaya digagalkan jadi PM dan Tun Mahathir terus kekal sehingga habis penggal, tetapi dalam masa yang sama menjerumuskan diri Perdana Menteri kepada kemunafikan dan PH kepada perpecahan?
Ataukah mereka mahu PH berpecah dan supaya dengannya UMNO kembali berkuasa selepas PRU15 nanti?
Kepada pengampu dan pembodek, tidak sedarkah bahawa tindakan mereka yang boleh menyebabkan Tun Mahathir mungkir janji, jatuh ke lembah kemunafikan dan bergaduh semula dengan Anwar, yang lebih buruk ialah ia tanya akan memungkinkannya meninggal dunia dalam kehinaan?
Seharusnya, jika mereka sayang kepada Tun Mahathir, dalam usianya menuju 95 tahun yang kematian bila-bila masa boleh menjemputnya, yang harus mereka lakukan ialah mendorongnya sentiasa berpegang kepada janji kerana itulah yang akan memastikan nama dan legasinya, selepas ketiadaannya nanti, terus terpelihara dan diingati.
Lebih daripada itu, dalam usia menuju 95 tahun sekarang dan tiada lagi orang kanan yang setia serta kreatif disisinya seperti Megat Junid Megat Ayob, Sanusi Junid dan Aziz Shamsuddin, malah Tun Daim Zainuddin juga dikhabarkan tidak banyak campurtangan lagi, selain kedudukan Bersatu yang tidak cukup kuat, sedarkah mereka jika janji peralihan kuasa dimungkiri dan perbalahan dengan Anwar tercetus kembali, risiko kalah untuk Tun Mahathir adalah lebih tinggi lagi?
Bahkan, tidak mustahil, kerana faktor usia dan jantung yang tidak lagi sekuat dahulu, Tun Mahathir juga berisiko rebah dan meninggal dunia dalam asakan ketegangan berbalah semula dengan Anwar yang slogan perjuangannya semua orang tahu adalah “Lawan Tetap Lawan” dan “Lawan Sampai Menang.”
Dalam erti kata lain, jika janji peralihan kuasa dimungkiri atas desakan pengampu-pengampunya itu, sama ada Tun Mahathir menang atau kalah, kemungkinan untuk beliau mendapat penghinaan selepas kematiannya adalah cukup tinggi.
Tidak mustahil, bukan saja nama dan legasinya akan dicaci, malah kuburnya juga nanti mungkin akan dikencingi.
Berbeza jika beliau dipastikan memenuhi janji dan tidak berbalah dengan Anwar, namanya sebagai negarawan pasti akan kekal harum dan dikenang sepanjang zaman.
Dalam hal ini, bagi yang mempertahankan janji peralihan kuasa dipenuhi, walaupun mereka dilihat tidak mengampu Tun Mahathir, mereka jelas lebih jujur dan mahu namanya terus terpelihara selepas ketiadaannya, selain sayang dan ingin PH menjadi kerajaan dalam tempoh yang lebih lama lagi.
Oleh itu, kepada pengampu-pengampu tersebut, apa yang sebenarnya mereka perjuangkan untuk Tun Mahathir – kemuliaannya atau kehinaan untuknya?
(ShahbudinHusin 16/02/2020)

0

0

votes
Article Rating
Kongsikan artikel ini


KENAPA PERALIHAN KUASA KEPADA ANWAR SANGAT DITAKUTI?

Peralihan kuasa Perdana Menteri di pertengahan penggal pada hakikatnya bukanlah sesuatu yang asing, malah telah berlaku beberapa kali sebelum ini.
Tun Hussein Onn menyerahkan jawatan kepada Tun Mahathir Mohamad pada 1981, Tun Mahathir menyerahkan kuasa pada Tun Abdullah Badawi pada 2003 dan Tun Abdullah melakukan peralihan kuasa kepada Najib Razak pada 2009, semuanya berlaku dipertengahan penggal.
Tetapi, berbanding semua peralihan kuasa itu dengan peralihan kuasa di pertengahan penggal yang bakal dilakukan oleh Tun Mahathir kepada Anwar Ibrahim, peralihan kuasa inilah yang paling ditakuti sekali.
Kenapa ketika itu, tidak wujud cecehan seperti perlu sokongan Ahli Parlimen terlebih dahulu dan sebagainya?
Pas takut, UMNO takut dan pihak dalam PKR serta PH sendiri pun ramai yang takut juga.
Apa yang mereka takutkan?
Pas yang berdagang dengan Islam untuk mandaat politik adalah pihak yang nampaknya paling takut sekali jika peralihan kuasa itu menjadi kenyataan dan Anwar menjadi Perdana Menteri.
Macam-macam usaha dan macam-macam kenyataan dikeluarkan oleh pimpinan Pas untuk menghalang Anwar daripada menjadi Perdana Menteri, seolah-olah mereka tidak percaya lagi kepada Qada dan Qadar Tuhan mengenai ketentuan sesuatu kejadian.
Kadang-kadang, daripada semua kenyataan itu, bukan saja ternampak kartun dan lawaknya, tetapi juga menyerlah sisi hitam dan dengki pemimpin Pas yang mendakwa memperjuangkan Islam dengan ayat-ayat Al-Quran tidak pernah lekang daripada bibir mereka.
Barangkali, untuk menolak Anwar menjadi Perdana Menteri, tidak mustahil ada dalam parti itu yang turut berdoa secara diam-diam mengadu kepada Tuhan.
Cuma, yang mungkin belum dilakukan Pas setakat ini ialah bersolat hajat secara beramai-ramai di tengah padang saja lagi.
Kenapa Pas begitu sukar menerima hakikat perjanjian peralihan kuasa yang sudah sedia wujud dalam PH dan hanya tinggal untuk dilaksanakan saja lagi pada Mei ini?
Bukankah Pas pernah berkata, kerjasama parti itu dengan UMNO melalui Muafakat Nasional mampu menang sekurang-kurangnya 132 kerusi Parlimen dalam PRU15 akan datang?
Jika begitu, mengapa masih takut dengan Anwar untuk berlawan secara sah dalam gelanggang pilihanraya nanti?
Apakah apabila Anwar jadi Perdana Menteri, harapan untuk menang 132 kerusi itu sudah tiada lagi?
UMNO pula, walaupun baru dua tahun hilang kuasa, ramai juga dalam parti itu yang sudah mengelabah tak tentu pasal menjelang peralihan kuasa kepada Anwar yang bakal menjelang tiba.
Macam-macam gerakan yang mereka lakukan, termasuk berpakat dengan pihak tertentu dalam PH atau melompat katak menyertai Bersatu.
Kenapa mereka begitu takut Anwar jadi Perdana Menteri?
Adakah mereka rasa jika peralihan kuasa berlangsung dengan jayanya, maka tempoh UMNO bergelar pembangkang akan menjadi lebih lama?
Atau apabila Anwar jadi Perdana Menteri, era untuk menyamun sepertimana 60 tahun sebelum ini akan terlubur dengan sendirinya?
Dalam PH pula, pihak tertentu dalam PKR dan Bersatu adalah yang paling menyerlah ketakutannya dengan Anwar menjadi Perdana Menteri selepas Tun Mahathir.
Mereka ini juga merancang pelbagai usaha dan mengeluarkan pelbagai kenyataan yang menyerlahkan ketakutkan itu, tetapi jika diperhati, semuanya adalah bersabdarkan kepentingan diri dan isi poket semata-mata.
Sandaran penolakan mereka bukan berasaskan apa-apa kepentingan lain yang melibatkan rakyat, orangramai atau negara.
Begitu pun, apakah PH, khususnya Majlis Presiden harus sama mengalah dan akur dengan ketakutan mereka itu dan mahu membiarkan saja isu peralihan kuasa ini menjadi perbualan, malah memecah-belahkan atau mahu meletakkan titik penamat pada mesyuarat 21 Februari ini demi kelangsungan masa depannya?
(ShahbudinHusin 16/02/2020)

0

0

votes
Article Rating
Kongsikan artikel ini


BENARKAH DAIM TIDAK LAGI BERSAMA MAHATHIR?

Bekas Pengerusi Majlis Penasihat kerajaan, Tun Daim Zainuddin menyuarakan penolakannya terhadap gesaan agar Perdana Menteri, Tun Mahathir Mohamad membuat pakatan baru dengan PAS dan UMNO melalui Pakatan Nasional.
Tun Daim yang dikenali sebagai penasihat Tun Mahathir berkata, pengundi sudah memberikan mandat kepada kerajaan sekarang, justeru keutamaan PH sepatutnya ialah mengembalikan keyakinan rakyat, bukan menubuhkan kerajaan baru.
Bercakap kepada akhbar Sin Chew Daily, Tun Daim berkata, rakyat mahukan kebajikan mereka dibela dan kerajaan pula menjadi stabil serta kukuh.
“Kita perlu bergerak ke depan dan membangunkan negara ini secara berterusan.
“Kerajaan mesti mengatasi semua masalah yang boleh diselesaikan sekarang juga,” katanya.
Ura-ura penubuhan Pakatan Nasional muncul sejurus selepas Ahli Majlis Tertinggi UMNO, Lokman Noor Adam, mendedahkan wujudnya usaha Presiden UMNO, Ahmad Zahid Hamidi mendapatkan sokongan bagi bekerjasama dengan Tun Mahathir.
Ia berlaku ketika isu peralihan kuasa Perdana Menteri daripada Tun Mahathir kepada Presiden PKR, Anwar Ibrahim, semakin banyak diperkatakan.
Pendedahan itu dianggap menggagalkan rancangan menyekat Anwar daripada mengambil alih teraju kerajaan dan akhirnya mengakibatkan Lokman dipecat daripada UMNO.
Penolakan Tun Daim terhadap Pakatan Nasional dengan sendirinya bermakna beliau juga tidak setuju dengan usaha mengumpulkan Akuan Bersumpah atau SD Ahli-Ahli Parlimen bagi mengekalkan Tun Mahathir sehingga habis penggal.
Juga bermakna, dengan mahu PH diperkuatkan kerana ia sudah dipilih rakyat sebagai kerajaan, keinginan Tun Daim tentunya juga ialah agar peralihan kuasa kepada Anwar tidak cuba diganggu-gugat lagi.
Harus difahami, SD itu jika berjaya diperolehi, kerajaan PH yang ada sekarang dengan sendirinya akan berakhir dan akan digantikan dengan sebuah kerajaan lain, tetapi masih berketuakan Tun Mahathir sehingga tahun 2023.
Pengumpulan SD itu secara nyata mengenepikan Ahli-Ahli Parlimen PKR pro Anwar, DAP dan juga Amanah serta membuatkan janji peralihan kuasa yang telah dipersetujui dimungkiri.
Bermakna, dengan sokongan utama daripada UMNO dan Pas, kerajaan yang baru yang mahu diusahakan melalui pengumpulan SD itu adalah Pakatan Nasional dengan mengenepikan pilihan pengundi pada PRU14 lalu, sebaliknya mengambil pihak yang kalah iaitu UMNO dan Pas untuk menjadi kerajaan.
Tidak mustahil melalui Pakatan Nasional itu, Timbalan Perdana Menteri adalah daripada UMNO.
Tetapi, kenapa Tun Daim menolak idea penubuhan Pakatan Nasional dan mahu PH terus diperkuatkan?
Adakah Tun Daim, sebagaimana banyak diperkatakan kebelakangan ini, sudah tidak lagi menjadi penasihat politik kepada Tun Mahathir?
(ShahbudinHusin 17/02/2020)

0

0

votes
Article Rating
Kongsikan artikel ini


RATA2 MAHU PERALIHAN KUASA PADA MEI, BUKAN NOVEMBER

Walaupun tarikh peralihan kuasa mungkin hanya akan diputuskan dalam mesyuarat Majlis Presiden PH pada 21 Februari ini, tetapi adalah jelas ramai yang mahu ia tidak ditangguh-tangguhkan lagi.
Dalam beberapa siri program Bual Bicara Peralihan Kuasa yang sempat saya sertai dan hadiri di beberapa negeri, sambil itu dapat pula berbual-bual dengan orangramai, rata-rata berharap penyerahan jawatan Perdana Menteri daripada Tun Mahathir Mohamad kepada Anwar Ibrahim dapat dilakukan pada Mei ini.
Mereka boleh dikata menolak sama sekali kiranya peralihan kuasa itu dianjakkan kepada November iaitu selepas Sidang Apec sebagaimana yang diminta oleh Tun Mahathir.
Alasan-alasan yang dapat disimpulkan mengapa perlunya peralihan kuasa dilakukan pada Mei dan bukannya November ialah:-
Pertama, kerana ia merupakan janji Tun Mahathir sendiri mahu memegang jawatan Perdana Menteri selama dua tahun saja.
Menunaikan janji itu dianggap bukan saja suatu kewajipan dan memberikan Tun Mahathir suatu pahala, malah mengelakkkannya terjerumus kepada dosa mungkir janji.
Dengan yang demikian, tiada keperluan sama sekali untuk melewatkannya daripada tempoh asal yang dijanjikan oleh Tun Mahathir sendiri.
Kedua, Tun Mahathir hanyalah Perdana Menteri bagi tempoh sementara sehingga Anwar dibebaskan daripada penjara, diberi pengampunan oleh Yang Dipertuan Agong dan boleh menjadi Ahli Parlimen semula yang merupakan syarat wajib untuk beliau memegang jawatan Perdana Menteri.
Oleh itu, tempoh dua tahun adalah munasabah dengan status kesementaraan itu kerana baki tiga tahun selebihnya adalah giliran Anwar pula mengemudi negara sebagai Perdana Menteri yang sebenar bagi PH.
Dalam hal ini, tidak kurang yang berpendapat, proses peralihan kuasa juga sepatutnya dipercepatkan lagi kerana semua syarat untuk Anwar menjadi pengganti sudah dapat dipenuhi lebih awal daripada yang dijangka.
Ketiga, menunggu Sidang Apec untuk menyerahkan kuasa kepada Anwar dilihat tidak lebih hanya untuk memenuhi ego Tun Mahathir dan bukannya atas kepentingan masa depan negara.
Oleh kerana Malaysia sudah pernah menjadi tuan rumah Sidang Apec ketika Tun Mahathir menjadi Perdana Menteri pada tahun 1998 dahulu, kini adalah waktunya untuk negara menunjukkan reformasi telah berlaku dengan menonjolkan Perdana Menteri baru setelah 20 tahun berlalu.
Di mana reformasinya Malaysia kalau Perdana Menteri sama yang kekal dengan ciri-ciri diktatornya terus ditonjolkan dalam Sidang Apec 1998 dan 2020?
Keempat, oleh kerana pembaharuan tidak berlaku dan ekonomi tidak berkembang sejak Tun Mahathir menjadi Perdana Menteri bermula Mei 2018 lalu, malah laporan Bank Negara baru-baru ini menunjukkan kemerosotan, apakah memanjangkan lagi tempoh peralihan kuasa selama enam bulan sehingga November mampu menzahirkan sesuatu yang positif untuk negara?
Apakah dengan Tun Mahathir terus menjadi Perdana Menteri sehingga November berbanding Mei yang sepatutnya, dapat melonjakkan lgi ekonomi, menaikkan nilai ringgit dan membuatkan pelaburan asing datang mencurah-curah?
Jika jawapannya tidak atau tiada kepastian, untuk apa dibiarkan Tun Mahathir kekal berkuasa sehingga November?
Bukankah dalam keadaan negara yang suram ini dan rata-rata golongan peniaga mengeluh terhadap kerajaan, tampuk ketua kerajaan sepatutnya lebih cepat digantikan?
Untuk itu, buat perhatian semua anggota mesyuarat Majlis Presiden PH yang akan bersidang pada 21 Februari ini – buatlah keputusan berkenaan peralihan kuasa nanti berasaskan logik untuk kebaikan negara dan bersandarkan keinginan sebenar rakyat, bukan untuk memenuhi ego serta keinginan peribadi Tun Mahathir semata-mata.
(ShahbudinHusin 17/02/2020)

0

0

votes
Article Rating
Kongsikan artikel ini


EHH…PENINGLAH MAHATHIR NI? ATAU INI UGUTAN TERSIRAT AGAR SETUJU SERAH KUASA SELEPAS SIDANG APEC?

Perdana Menteri, Tun Mahathir Mohamad hari ini menyatakan kesediaannya pada bila-bila masa untuk melepaskan jawatan kepada Anwar Ibrahim seperti yang dijanjikannya sebelum ini.
Bercakap pada sidang media di Puspanitari, Tun Mahathir berkata, beliau sedia mengotakan janji itu sekiranya diminta berbuat demikian pada mesyuarat Majlis Presiden PH, Jumaat ini.
Begitu pun, tambah Tun Mahathir, beliau tidak tahu sama ada isu peralihan kuasa atau dibincangkan akan tidak dalam mesyuarat itu nanti.
“Tak tahulah peralihan kuasa ini akan dibincangkan atau tidak.
“Saya bersedia pada bila-bila masa untuk meletakkan jawatan. Itu janji saya, saya akan letak jawatan.
“Tetapi, apa juga keputusan yang dibuat, saya akan letak jawatan selepas Sidang Apec,” katanya lagi.
Ehhhh…peninglah Tun ni?
Mana satu yang mahu dilakukannya?
Sedia meletakkan jawatan pada bila-bila masa atau hanya akan berundur selepas Sidang Apec pada November?
Kenapa pula Tun Mahathir berkata, “walau apa juga keputusan yang dibuat, saya akan letak jawatan selepas Sidang Apec”?
Kalau sudah menyatakan sedia meletakkan jawatan pada bila-bila masa, mengapa pula disebut syaratnya ialah selepas Apec?
Bukahkah kalau disebut selepas Sidang Apec, ia tidak lagi bererti sedia meletakkan jawatan pada bila-bila masa?
Janganlah buat orang pening kepala tak tentu pasal, sudahlah ekonomi tak berapa baik, tambah stress rakyat lagi jadinya kalau terus berdolak-dalik begini.
Kenapa tidak Tun Mahathir sebut saja hanya akan melakukan serah kuasa kepada Anwar selepas Sidang Apec tanpa menyebut pada bila-bila masa?
Tidakkah itu lebih terang, mudah difahami dan tak membuatkan orang pening kepala?
Namun, apakah ini berupa ugutan tersirat Tun Mahathir kepada Majlis Presiden PH agar jangan terlalu menekannya untuk berundur pada Mei, sebaliknya harus memberi masa kepadanya sehingga Sidang Apec yang akan berakhir pada November?
Jika begitu, adakah keputusan mesyuarat Majlis Presiden PH Jumaat ini sebenarnya sudah boleh dijangka iaitu peralihan kuasa akan berlaku pada November dan bukan Mei?
Apa pun, yang penting, tarikh khusus peralihan kuasa itu jangan lupa sama sekali untuk ditetapkan.
Janganlah dikaburkan lagi tarikh Anwar sepatutnya jadi Perdana Menteri, cukuplah hanya video saja yang kabur, walaupun dihantar sampai ke AS untuk dianalisa.
(ShahbudinHusin 18/02/2020)

0

0

votes
Article Rating
Kongsikan artikel ini


MAHATHIR YANG SENGAJA MENYEKSA JIWA DI PENGHUJUNG USIA….

Dalam menuju usia 95 tahun, duduk lagi sebagai Perdana Menteri buat kali kedua, ada gaji sekitar RM100 ribu sebulan dan anak-anak semuanya bergelar jutawan, dari sudut luaran kehidupan Tun Mahathir Mohamad tampaknya cukup bahagia dan selesa.
Dalam negara ini, hanya beliau diberi nikmat sebegitu rupa.
Tetapi, setelah hampir dua tahun menjadi Perdana Menteri buat kali kedua ini, kita mulai dapat merasakan jiwa dan batinnya tidaklah sebahagia dan seselesa sebagaimana yang dilihat daripada luarannya.
Setiap hari, selain kebencian rakyat makin membesar terhadapnya, bukan saja daripada kalangan rakyat biasa dan mereka yang tidak berparti serta daripada penyokong UMNO dan penyokong PH sendiri, kesengsaraan jiwa Tun Mahathir yang paling parah ialah ketamakannya terhadap kuasa.
Semua keadaan itu, mahu tidak mahu, adalah berkaitan dengan jawatan Perdana Menteri yang disandangnya buat kali kedua sekarang ini.
Setelah merasa jadi Perdana Menteri selama 22 tahun di era BN, kemudian bersara, Tun Mahathir sepatutnya menikmati zaman persaraannya dengan senang hati dan gembira sekarang ini.
Tetapi, bermula dengan menyerang pengganti yang dipilihnya sendiri, Tun Abdullah Badawi dan kemudian menjatuhkan Najib Razak, pemimpin yang dilatih dan dikehendakinya untuk menjadi Perdana Menteri, seterusnya sedia kembali memikul tanggungjawab untuk menyelamatkan negara bersama PH secara sementara, seharusnya tiada apa-apa lagi yang menggugat ketenangan perjalanan hidupnya dalam usia bonus ketika ini.
Jiwa Tun Mahathir kini dilihat terganggu dan tidak tenang kerana ternampak beliau terlalu sayang kepada jawatan dan lupa kepada janjinya yang pernah dibuatnya sendiri.
Kalaulah beliau sentiasa ingat kepada janjinya, ingat bagaimana beliau datang ke mahkamah untuk berbaik dengan Anwar, ingat bagaimana Anwar memaafkannya dan keluarga beliau dapat menerimanya ke dalam PH dan ingat bagaimana beliau menyuruh Tun Daim Zainuddin bertemu Anwar sebanyak enam kali di Penjara Sungai Buloh sebelum PRU14, tentulah tidak sukar bagi Tun Mahathir memenuhi janji peralihan kuasa yang telah dipersetujui itu.
Ia jadi sukar kerana Tun Mahathir ternampak tidak ikhlas dan selalu berdolak-dalik berhubung janji peralihan kuasa serta seolah-olah sengaja membuka banyak ruang untuk janji itu dimungkiri.
Cakapnya mengenai peralihan kuasa bukan saja berbeza antara minggu ini dengan minggu depan, malah berbeza antara siang dengan malam.
Sekarang ini, walaupun beliau macam bersetuju agar isu peralihan kuasa dibincang dan diputuskan dalam mesyuarat Majlis Presiden PH pada 21 Februari ini, semuanya masih belum pasti lagi sebenarnya.
Ini berikutan isu mengumpul Akuan Bersumpah atau SD di kalangan Ahli-Ahli Parlimen untuk mengekalkan khidmatnya sehingga habis penggal masih lagi menjadi perbualan dan hasrat Pas mahu membawa usul percaya kepadanya juga semakin hari semakin galak perbuatannya.
Lebih daripada itu, Timbalan Presiden PKR, Azmin Ali yang diketahui merupakan pembodek tegar Tun Mahathir sejak diberikan jawatan Menteri Hal Ehwal Ekonomi, turut tidak habis-habis cuba menghalang Anwar daripada menjadi Perdana Menteri.
Atas semua yang berlaku itu, kenapakah Tun Mahathir tidak pernah bersuara menghalangnya?
Apa susahnya sebagai Perdana Menteri, jika Tun Mahathir menyatakan pendirian tegas menolak sebarang usaha mahu mengekalkannya sehingga habis penggal dengan alasan beliau kekal komited untuk menyerahkan jawatan kepada Anwar?
Namun, apalah maknanya hanya sekadar berkata akan mengotakan janji peralihan kuasa, tetapi usaha-usaha di belakang untuk menghalang janji ditunaikan terus juga dibiarkan berjalan?
Tidakkah jiwa Tun Mahathir akan lebih tenang sebenarnya jika sambil mengatakan komited terhadap janji, beliau juga melarang keras sebarang komplot jahat dan membodeknya untuk kekal sehingga habis penggal?
Dalam mesyuarat Majlis Presiden pada 21 Februari ini, segala-galanya banyak terserah kepada Tun Mahathir sendiri selaku Pengerusi PH menentukannya.
Jika ucapan pembukaannya dalam mesyuarat itu menunjukkkan beliau tegas serta komited kepada peralihan kuasa, malah lebih baik jika dapat menyebut bila tarikhnya beliau akan melakukan serah kuasa kepada Anwar, sesuatu yang menggembirakan kita semua tentunya akan menjelma.
Tetapi, kiranya Tun Mahathir tidak menunjukkan ketegasan serta keinginan untuk menyerahkan jawatan dan akhirnya masih tiada ketetapan tarikh peralihan kuasa dapat dimuktamadkan, percayalah PH akan terus bergolak dan berkecamuk dengan lebih teruk lagi.
Natijahnya, jiwa Tun Mahathir juga akan terus kacau bilau dan berserabut, walhal dalam usia bonus di mana tarikh kematian semakin menghampirinya, ketenangan dan kedamaian jiwalah sesuatu yang diperlukan oleh setiap insan.
Lagi pula, dengan nikmat dunia yang sudah diperolehinya, apa lagi yang mahu dikejar-kejarnya?
(ShahbudinHusin 18/02/2020)

0

0

votes
Article Rating
Kongsikan artikel ini


EZAM GESA IGP BUKA SEMULA SIASATAN TERHADAP AZMIN

1. Saya ulangi gesaan kepada Ketua Polis Negara Tan Sri Hamid Bador agar siasatan kes video seks songsang yang membabitkan Menteri Ekonomi dibuka semula dan dilakukan secara profesional dan telus.
2. Saya merujuk kepada ucapan-ucapan saya di Shah Alam pada 14 Feb, Seremban pada 15Feb dan Kuantan pada 16 Feb 2020.
3. Saya menggesa KPN untuk membuka semula siasatan berdasarkan bukti baru yang khabarnya diterima oleh IbuPejabat Polis Bukit Aman beberapa minggu lalu.
4. Sebelum ini dakwaan terbuka telah dilakukan seorang bernama Haziq membabitkan seorang menteri kanan bernama Mohamed Azmin Ali yang merupakan Menteri Ekonomi. Ianya dakwaan serius dan sehingga hari ini tiada tindakan terhadap pendakwa dan/ataupun yang didakwa.
5. Menteri Ekonomi ini banyak melakukan sabotaj ekonomi dengan secara terbuka menggagalkan pelan peralihan kuasa PM yang memberi kesan kepada ekonomi negara.
6. Menteri Ekonomi ini juga dikaitkan dengan beberapa komplot kerajaan pintu belakang yang juga mengakibatkan kesan negatif kepada ekonomi negara dan merosakkan imej dan keyakinan pelabur kepada Malaysia.
7. Kesannya amat jelas.Ekonomi Malaysia ditahap terburuk dengan KDNK paling rendah suku akhir 2019. Rakyat semua peringkat merasai keperitan yang semakin berpanjangan.
8. Justeru ,alasan kukuh untuk mempercayai Menteri Ekonomi yang terpalit dakwaan skandal seks songsang bersama bukti video ini hilang fokus dari menjalankan tanggungjawab selamatkan ekonomi negara kepada selamatkan dirinya sendiri.
9. Tan Sri Hamid punya rekod meletakkan kepentingan negara mengatasi kepentingan lain sewaktu ketika dahulu dengan berani meletakkan jawatan dalam isu 1MDB yang melanda negara ketika itu.
10. Saya harap beliau kekal dengan sikap meletakkan kepentingan negara mengatasi kepentingan politik mana-mana kelompok dan individu.
11. Makanya saya sekali lagi menggesa beliau melakukan tindakan segera tanpa kompromi. Kes ini soal negara. Ia membabitkan seorang menteri ekonomi dan memberi kesan langsung kepada ekonomi negara dan rakyat.
Mohamad Ezam Mohd Nor
19 Feb 2020/ 25 Jamadil akhir 1441H

0

0

votes
Article Rating
Kongsikan artikel ini


JIKA PERMINTAANNYA TIDAK DIPENUHI, MUNGKINKAH MAHATHIR SENDIRI AKAN GAGALKAN KONSENSUS PERALIHAN KUASA?

Semua keputusan dalam Majlis Presiden PH, sebagaimana yang kita sedia maklum, adalah berasaskan konsensus atau persetujuan sebulat suara wakil empat parti yang menjadi anggotanya.
Majlis itu tidak menerima keputusan berasaskan majoriti dan jika sesuatu perkara gagal diputuskan secara konsensus, ia biasanya akan ditangguhkan untuk dibawa ke mesyuarat berikutnya sehinggalah persetujuan sebulat suara dapat dicapai.
Dalam keputusan yang dicapai sebelum PRU14 iaitu Tun Mahathir Mohamad sebagai calon Perdana Menteri, Dr. Wan Azizah Wan Ismail sebagai calon Timbalan Perdana Menteri dan Anwar Ibrahim bakal Perdana Menteri ke-8, semuanya diputuskan secara konsensus atau persetujuan sebulat suara Majlis Presiden.
Dua perkara lain yang turut dipersetujui jika setelah PH menjadi kerajaan ialah membebaskan Anwar daripada penjara dan memohon pengampunan penuh untuknya daripada Yang Dipertuan Agong, juga dipersetujui oleh Majlis Presiden secara sebulat suara.
Pada awalnya, pencalonan nama Tun Mahathir sebagai bakal Perdana Menteri misalnya, tidak mendapat persetujuan sebulat suara dan perkara itu terus diperbincangkan dalam beberapa mesyuarat Majlis Presiden PH sehinggalah akhirnya persetujuan secara konsensus dapat dicapai.
Begitulah cara Majlis Presiden PH bekerja dan menjalankan tanggungjawabnya.
Sekarang ini, berikutan PH sudah menjadi kerajaan, keputusan konsensus berkaitan kedudukan Tun Mahathir sebagai Perdana Menteri dan Dr. Wan Azizah sebagai Timbalan Perdana Menteri sudah pun dilaksanakan.
Begitu juga dengan persetujuan membebaskan Anwar daripada penjara dan memohon pengampunan penuh daripada Yang Dipertuan Agong turut sudah dilaksanakan.
Hanya yang belum dilaksanakan ialah menjadikan Anwar sebagai Perdana Menteri ke-8 bagi menggantikan Tun Mahathir.
Dalam perkembangan terbaru, walaupun Tun Mahathir menyatakan sedia berundur pada bila-bila masa jika Majlis Presiden mahukan beliau berbuat demikian, tetapi beliau juga menegaskan hanya akan berundur selepas Sidang Apec pada November nanti.
Dalam erti kata lain, Tun Mahathir sudah memanjangkan sendiri tempohnya memegang jawatan Perdana Menteri sementara daripada dua tahun kepada dua setengah tahun.
Dalam hal ini, meskipun jika Majlis Presiden berpendirian selari dengan kehendak majoriti rakyat yang mahukan peralihan kuasa berlaku pada Mei, Tun Mahathir jelas sudah memberi bayangan beliau hanya akan sedia berundur selepas Sidang Apec pada November.
Apakah dalam keadaan tersebut yang mungkin berlaku pada mesyuarat Majlis Presiden 21 Februari nanti, maka Tun Mahathir sendiri akan bertindak menggagalkan konsensus peralihan kuasa daripada berlaku pada Mei dengan menyatakan bantahannya secara terbuka?
Atau beliau akan meminta orang suruhannya, Azmin Ali untuk melakukan bantahan dan menggagalkan konsensus?
Jika begitu, apakah penilaian selayaknya kita berikan terhadap Tun Mahathir yang sudah menuju usia 95?
(ShahbudinHusin 19/02/2020)

0

0

votes
Article Rating
Kongsikan artikel ini


“HANYA ANWAR PEMIMPIN TERBAIK MEWARISI LEGASI MAHATHIR”

Wadah Pencerdasan Umat Malaysia WADAH merakamkan penghargaan tertinggi kepada Tun Dr Mahathir Muhammad yang telah memimpin dengan cemerlang bersama rakan-rakan parti Pakatan Harapan hingga berjaya melakukan perubahan politik tanah air yang bersejarah.
Demi meletakkan politik negara dalam keadaan stabil serta pelaksanaan terancang dan teratur pelan transisi penggantian kepimpinan negara justeru menjaminkan penerusan legasi terbaik Tun Dr Mahathir, maka disarankan penetapan tarikh peralihan kuasa kepada Perdana Menteri menunggu Dato Seri Anwar Ibrahim.
Penetapan tarikh peralihan kuasa ini peri penting demi masa depan negara, demi menunaikan janji yang telah termeterai dan sering diungkapkan, demi kestabilan politik yang kini asyik diganggu gugat anasir serta jembalang politik, demi menghormati keputusan serta pilihan rakyat dan demi kestabilan ekonomi negara berhadapan iklim ketidaktentuan global.
Anwar Ibrahim adalah Presiden Parti Keadilan Rakyat (PKR) , iaitu rakan kongsi dalam Pakatan Harapan (PH), parti pemerintah sekarang ini.
Dia adalah perunding dan pendamai dalam usaha untuk membentuk pakatan politik yang berkesan dan berjaya memenangi PRU14 pada 9 Mei 2018.
Anwar Ibrahim juga Perdana Menteri menunggu yang telah dipersetujui dalam perjanjian secara rasmi oleh Tun Dr Mahathir dan semua rakan-rakan PH serta dia diterima secara umum oleh rakyat.
Tempat dan tanggungjawab Anwar Ibrahim adalah untuk berada di persada untuk memimpin negara ke arah kejayaan.
Anwar Ibrahim adalah seorang rakyat Malaysia, seorang Muslim yang komited, seorang Melayu, seorang demokrat dan dia berjuang untuk keadilan dan kebebasan bagi semua rakyat Malaysia, dan tidak ada sebarang masalah atau percanggahan dalam semua ini.
Anwar Ibrahim telah dengan konsisten sepanjang hidupnya sebagai seorang yang gigih berusaha serta berkorban untuk reformasi dan pembaharuan, memerangi rasuah, bekerja keras untuk akauntabiliti dan tadbir urus yang baik, memperjuangkan politik idealisme, menekankan pentingnya moral dan etika dalam mempertahankan demokrasi serta menegakkan keadilan yang merentas bangsa dan agama, demi untuk semua rakyat Malaysia.
Anwar Ibrahim merupakan pemimpin terbaik bagi mewarisi legasi gemilang Tun Dr Mahathir. Politik perubahan memerlukan pemimpin berwibawa melaksanakan idea dan pendekatan baru serta mengemudi dan menangani cabaran pluraliti, kepelbagaian dan kemajmukan etnik serta agama bagi memacu negara pada masa depan.
Akhirkalam, Malaysia negara kita yang tercinta, amat memerlukan politik luhur yang diterajui jiwa-jiwa besar, berwawasan dan berlapang dada.
Kepimpinan unik ini ada pada sosok gandingan padu Tun Dr Mahathir dan Dato Seri Anwar Ibrahim yang berupaya mengetepikan sentimen, mudah memaafkan dan setia dalam mengutamakan matlamat lebih tinggi iaitu Malaysia yang berjaya.
AHMAD AZAM AB RAHMAN
Presiden
20 Feb 2020

0

0

votes
Article Rating
Kongsikan artikel ini


WALAUPUN MAHU NOVEMBER, MAHATHIR AKAN LEBIH DIHARGAI JIKA BERPEGANG PADA JANJI ASAL MEI

Semakin dewasa, apatah lagi kalau semakin tua, cakap seseorang biasanya lebih mudah untuk dipercayai.
Ini kerana dengan kedewasaan dan ketuaan, seseorang itu menjadi semakin matang dan banyak memikirkan perasaan orang lain berbanding ketamakan diri sendiri.
Untuk itu, mereka akan bercakap dengan berhati-hati, menyelitkan hanya fakta yang boleh dipercayai serta berjanji sesuatu yang boleh ditunai atau dilaksanakan saja.
Adalah malang sebenarnya dalam kehidupan ini jika semakin seseorang dewasa atau tua, kata-katanya semakin dicemuh dan janji tidak lagi dipercayai.
Tetapi, itulah yang mahu tidak mahu, harus kita akui sedang berlaku kepada Tun Mahathir Mohamad sekarang ini.
Berikutan hujahnya yang banyak berdalih daripada melaksanakan janji manifesto, diikuti dengan terlalu berdolak-dalik berhubung janji peralihan kuasa kepada Anwar Ibrahim, Tun Mahathir kini menjadi orang yang paling tidak dipercayai kata-katanya di negara ini.
Kata-kata Tun Mahathir bahawa Buku Harapan yang mengandungi janji manifesto bukanlah sebuah kitab suci yang wajib ditunaikan, pada hakikatnya benar-benar mengguris hati rakyat setelah mereka memberi kemenangan kepada PH dan meletakkannya sebagai Perdana Menteri semula.
Lebih terluka hati rakyat dibuatnya apabila beliau juga mengatakan janji-janji itu terlalu sukar dilaksanakan kerana ia dirangka dalam keadaan PH tidak menyangka akan mencapai kemenangan dan mampu menumbangkan BN.
Adakah begitu tahap kata-kata yang sepatutnya daripada seorang yang ada pengalaman menjadi Perdana Menteri selama 22 tahun sebelum ini?
Diburukkan lagi ialah apabila Tun Mahathir juga terus berdolak-dalik berkenaan janji peralihan kuasa, walaupun tidak pernah lupa menyelitkan ayat akan tetap mengotakan janjinya itu.
Kepada rakyat, jika benar akur kepada janji, mengapa cakap Tun Mahathir tidak pernah konsisten dan berubah-ubah serta sentiasa membuka ruang kepada elemen yang boleh menggagalkan peralihan kuasa itu?
Sebab itu, selain orang-orang Melayu sendiri mula menolak dan mempertikaikan Tun Mahathir, orang bukan Melayu juga secara terbuka tidak lagi suka kepadanya.
Pengundi dan peniaga Cina yang sebelum ini rata-rata menyanjung tinggi Tun Mahathir, sekarang ini boleh dikata 90 peratus sudah jadi benci kepadanya.
Hujah kebencian mereka itu tidak lain ialah kerana dalam tempoh 20 bulan ini beliau didapati lebih banyak bermain politik dan mencatur politik daripada menguruskan soal ekonomi serta menyelamatkan negara.
Bagi kaum Cina, janji Tun Mahathir sebelum PRU14 lalu di mana mengatakan matlamatnya menjatuhkan Najib Razak bagi menyelamatkan negara dan memulihkan ekonomi hanyalah auta belaka.
Dalam isu yang peralihan kuasa yang terus berlarutan pula, daripada berjanji dua tahun, Tun Mahathir telah mengubahnya sendiri kepada November iaitu sehingga selesai Sidang Apec 2020.
Sekali lagi, janjinya ini juga tidak dipercayai oleh rakyat jelata dan ini adalah sesuatu yang malang bagi seseorang yang setua 95 tahun usianya.
Di mana-mana terdengar rakyat bersuara bahawa ini hanyalah helahnya untuk terus berkuasa dengan lebih lama atau sementara muncul muslihat baru untuk mengelakkan peralihan kuasa itu.
Untuk itu, sementara ada yang mendesak agar tarikh khusus serah kuasa segera dimuktamadkan dalam mesyuarat Majlis Presiden pada 21 Februari ini, tidak kurang yang mahukan janji itu tetap ditunaikan pada Mei dan bukannya November.
Tetapi, dalam keadaan kepercayaan rakyat kepadanya kian merosot dan cakapnya lebih banyak tidak dipercayai, Tun Mahathir setidak-tidaknya dapat menjadikan dirinya dihargai semula jika sedia kembali kepada janji asal iaitu Mei sebagai muktamadnya beliau berundur dan melakukan peralihan kuasa.
Bukankah penghargaaan sesuatu yang lebih penting untuk ditinggalkan selepas kematian?
(ShahbudinHusin 20/02/2020)

0

0

votes
Article Rating
Kongsikan artikel ini


KALAU MEI, MAHATHIR DIHARGAI DAN KALAU NOVEMBER, ANWAR LEBIH DISANJUNGI

Tidak ada sesiapa yang benar-benar pasti apa keputusan mesyuarat Majlis Presiden PH malam ini berhubung peralihan kuasa.
Mungkin peralihan kuasa ditetapkan pada Mei dan mungkin juga permintaan Tun Mahathir Mohamad agar ia dianjakkan sehingga November, akan dipersetujui.
Begitu juga berkenaan tarikh, mungkin ada tarikh khusus yang akan ditetapkan dan mungkin pula tarikh peralihan kuasa kekal terbuka seperti sekarang ini.
Walaupun banyak desakan agar tarikh khusus serah kuasa penting untuk ditetapkan, antara tujuannya untuk memberi kestabilan kepada PH, hakikatnya apa bentuk keputusan mesyuarat Majlis Presiden masih lagi kabur keadaannya.
Barangkali ia lebih kabur daripada penglihatan polis dan Peguam Negara terhadap video seks sejenis yang didakwa melibatkan Azmin Ali.
Apa pun, sebarang keputusan Majlis Presiden berkaitan peralihan kuasa malam ini, bukan saja memberi kesan kepada PH, tetapi juga kepada Tun Mahathir dan Anwar Ibrahim.
Dari segi PH, jika anggota mesyuarat mahu melihat gabungan itu terus stabil, tidak berpecah, tiada lagi pihak luar dapat mengambil kesempatan dan Tun Mahathir sendiri menjadi terkekang daripada terus berdolak-dalil, tiada pilihan lain melainkan mereka menetapkan tarikh khusus peralihan kuasa itu.
Tidak kira sama ada Mei atau November, satu tarikh khusus majlis serah kuasa dan seterusnya untuk Anwar mengangkat sumpah sebagai Perdana Menteri mesti ditetapkan.
Begitu pun, jika peralihan kuasa disetujui kepada tempoh asal iaitu Mei, ia dengan sendirinya akan membuatkan Tun Mahathir lebih dihargai dan dipandang tinggi oleh rakyat.
Keakuran beliau terhadap Mei itu akan menjadikan dirinya seorang yang berpegang kepada janji, tidak tamak kuasa dan benar-benar mahu PH ini menjadi kerajaan dalam tempoh yang lebih lama lagi.
Tetapi, jika Majlis Presiden setuju untuk menganjakkan tempoh peralihan kepada November iaitu sehingga selesai Sidang Apec, imej Tun Mahathir akan sedikit tercalar kerananya.
Beliau akan dilihat lebih mementingkan ego sendiri, walhal Apec tidaklah begitu penting untuk terus diterajuinya berbanding kedudukan negara yang terus merosot dalam banyak segi kebelakangan ini.
Lagi pula, dengan memanjangkan tempohnya berkuasa enam bulan lagi sehingga November berbanding Mei yang sepatutnya, belum tentu keberadaannya mampu menjadikan kedaaan negara bertambah baik, ekonomi makin meningkat, pelaburan asing makin mencurah-curah dan nilai ringgit menjadi lebih tinggi.
Setuju menganjakkan peralihan kuasa sehingga November, yang pastinya hanya akan membuatkan Anwar lebih disanjung tinggi kerana kesabaran dan tolak ansurnya.
Ia sekaligus membuktikan Anwar bukanlah seorang yang gelojoh dan terlalu obses untuk menjadi Perdana Menteri.
Anwar hakikatnya boleh bersabar dan boleh menunggu serta tetap menghormati Tun Mahathir yang lebih berusia daripadanya.
Ia akhirnya akan memperlihatkan kepada rakyat bahawa Anwar, dengan sifat-sifat terpuji yang dimiliknya seperti pemaaf, sabar dan tidak gelojoh, adalah “harapan baru” untuk masa depan negara ini.
Siapakah lagi dalam negara ini yang ada sifat-sifat seperti itu?
(ShahbudinHusin 21/02/2020)

0

0

votes
Article Rating
Kongsikan artikel ini


KEPUTUSAN MAJLIS PRESIDEN DIHORMATI, TAPI TIDAK DITERIMA

Meskipun Majlis Presiden dalam mesyuaratnya semalam telah membuat keputusan agar Tun Mahathir Mohamad yang menentukan bila tarikh peralihan kuasa mahu dilakukannya kepada Anwar Ibrahim selepas selesai Sidang Apec pada November depan, tetapi nampaknya ramai yang terus berbelah lagi dengan perkara itu.
Sementara keputusan itu harus dihormati, lebih ramai yang sangsi bahawa Tun Mahathir benar-benar seorang yang jujur, ikhlas dan berpegang kepada janji.
Jika sebelum ini janji dua tahun sudah dimungkirinya, kini tidak ada jaminan janji serah kuasa selepas Sidang Apec juga tidak akan dimunafikinya.
Demi kuasa, Tun Mahathir telah terbukti sanggup melakukan apa saja bagi matlamat itu.
Apatah lagi dalam sidang media selepas mesyuarat Majlis Presiden malam tadi, ternampak benar keangkuhan dan kesombongannya di sebalik usianya yang sudah menuju 95 itu.
“Akhirnya semuanya diserah kepada saya. Apa yang saya cakap mereka akan turut. Peralihan kuasa hanya akan berlaku selepas Sidang Apec.
“Tiada tempoh masa (timeframe), terpulang kepada saya sama ada saya nak lepas atau tidak.  Itulah kepercayaan yang dipersetujui oleh Majlis Presiden kepada saya,” katanya.
Dalam hal ini, memang benar persetujuan diberikan kepadanya menentukan tarikh peralihan kuasa selepas Sidang Apec, tetapi apakah “terpulang kepada saya sama ada nak lepas atau tidak” itu juga merupakan perkara yang dipersetujui oleh Majlis Presiden?
Dari segi logik, setelah Majlis Presiden menyetujui agar Tun Mahathir menentukan tarikh peralihan kuasa selepas selesai Sidang Apec, tentulah mustahil mereka juga menyetujui agar “terpulang kepadanya sama ada nak lepas atau tidak”.
Jika itu dipersetujui, bermakna Anwar yang turut hadir dalam mesyuarat itu dengan sendirinya tidak mahu Tun Mahathir menyerahkan kuasa kepadanya.
Kalau mahu diserah kepadanya sama
ada nak lepas atau tidak, memang sah Tun Mahathir akan pegang jawatan Perdana Menteri ini sehingga mati.
Tidakkah itu sesuatu yang mustahil sebenarnya, sedangkan kedudukan Anwar sebagai pengganti Tun Mahathir adalah ketetapan dan perjanjian dalam PH yang sudah dimuktamadkan sebelum PRU14 lagi?
Tetapi, mengapa Tun Mahathir dengan selamba masih menyebut “terpulang kepada saya sama ada nak lepas atau tidak” dalam sidang medianya?
Hakikatnya, itulah Tun Mahathir yang tidak pernah kenyang dan sentiasa lapar bila ada kuasa.
Kalau sebelum ini beliau berdolak-dalik berhubung tempohnya memegang jawatan Perdana Menteri mungkin dua tahun, mungkin lebih dan mungkin kurang, kini beliau meneruskan lagi agendanya ingin kekal berkuasa dengan mengatakan “terpulang kepadanya sama ada nak lepas atau tidak” walaupun perkara itu mustahil dipersetujui dalam mesyuarat.
Maka itu, tidak ramai yang dapat menerima keputusan mesyuarat Majlis Presiden malam semalam, walaupun menghormati keputusan tersebut.
Ramai yang percaya, Tun Mahathir memang tidak mahu menunaikan janji peralihan kuasa itu dan sedang mencari masa dan alasan lain untuk memungkirinya.
Sehingga November nanti, macam-macam perkara boleh berlaku dan dirancangnya bersama kuasa yang masih terkumpul atas jawatan Perdana Menteri yang disandangnya.
Dalam hal ini, sementara keputusan mesyuarat Majlis Presiden itu dihormati, gerakan menuntut janji peralihan kuasa dikekalkan pada Mei haruslah terus berjalan dan digerakkan.
Gerakan seperti itu, tidak kira diusahakan oleh siapa jua, setidak-tidaknya menunjukkan tidak semua tidur lena dan gembira dengan keputusan mesyuarat semalam.
Yang lebih penting, tidak semua suka Tun Mahathir ada lebih lama sebagai Perdana Menteri.
(ShahbudinHusin 22/02/2020)

0

0

votes
Article Rating
Kongsikan artikel ini


KEPUTUSAN YANG MENGECEWAKAN, ZAMAN GELAP MALAYSIA AKAN BERPANJANGAN LAGI

Keputusan mesyuarat Majlis Presiden PH malam tadi berhubung soal peralihan kuasa benar-benar sesuatu yang mengecewakan hati rakyat.
Walaupun ramai yang menjangka peralihan kuasa akan berlaku selepas Sidang Apec, November depan berikutan tolak ansur Anwar Ibrahim, tetapi adalah sesuatu yang diluar jangkaan bagaimana penentuan tarikh serah kuasa akhirnya diserahkan kepada Tun Mahathir Mohamad menentukannya.
Dengan bongkak dan sombongnya, Tun Mahathir kemudian berkata, terpulang kepada beliau bila mahu melakukan serah kuasa kepada Anwar.
“Akhirnya semuanya diserah kepada saya. Apa yang saya cakap mereka akan turut. Peralihan kuasa akan berlaku selepas Apec.
“Tiada tempoh masa (timeframe), terpulang kepada saya sama ada saya nak lepas atau tidak.  Itulah kepercayaan dipersetujui oleh Majlis Presiden,” katanya lagi.
Dalam usia menuju 95 tahun, Tun Mahathir tanpa berselindung telah memperlihatkan sisi tamak dan rakus kuasa yang ada dalam dirinya.
Dengan berkeras mahu berundur selepas Sidang Apec dan tiada tarikh khusus peralihan kuasa ditetapkan, Tun Mahathir dengan jelas telah memungkiri janjinya sendiri untuk menjadi Perdana Menteri selama dua tahun saja.
Sekarang, dengan persetujuan memberinya masa memegang jawatan selama dua tahun setengah sehingga Sidang Apec dan menyerahkan pula kepadanya menentukan bila mahu melakukan peralihan kuasa, sama ada Tun Mahathir benar-benar akan menunaikannya janjinya terus kabur dan kelabu sebagaimana kaburnya video seks sejenis yang dikaitkan dengan Azmin Ali.
Tidak mustahil bila selesai Sidang Apec nanti, lain pula belit dan alasannya untuk terus bertakhta sebagai orang paling berkuasa di negara ini.
Hakikatnya, cakap dan janji Tun Mahathir memang tidak boleh dipegang dan dipercayai sama sekali.
Beliau mungkin boleh berhenti makan sebelum kenyang, tetapi dalam bab kuasa, kerakusan dan ketamakannya ternampak tidak pernah cukup dan sentiasa membuatnya lapar.
Dengan keputusan malam tadi, bukan saja PH berisiko terus bermasalah dan terumbang-ambing dengan ketidaktentuan serta ketidakstabilan yang lebih berpanjangan, bahkan zaman gelap untuk negara juga akan berterusan dengan lebih lama lagi.
Setelah hampir dua tahun tanpa kemajuan dalam ekonomi dan keselesaan kepada rakyat dibawah pimpinannya, lebih lama Tun Mahathir berkuasa, bermakna lebih lama tiada kemajuan dan keselesaan untuk rakyat negara ini.
Dalam kepala Tun Mahathir hanya memikirkan soal politik dan bagaimana untuk terus berkuasa serta menampakkan keinginan memungkiri janji peralihan kuasa kepada Anwar.
Penerimaan Anwar dan keluarganya kepada Tun Mahathir selama ini terlihat hanya sia-sia serta penonjolannya seolah-olah sudah insaf sebelum PRU14 lalu tidak lebih sebuah sandiwara untuk mengejar kuasa semata-mata.
Tun Mahathir bukan saja seorang yang tidak mengenang budi baik serta pengorbanan orang lain terhadapnya, sebaliknya keutamaannya adalah untuk kekal berkuasa seberapa lama yang mampu, mungkin sehingga dirinya tidak lagi berdaya atau sehingga Tuhan menjemputnya ke dunia lain yang kekal abadi.
(ShahbudinHusin 22/02/2020)

0

0

votes
Article Rating
Kongsikan artikel ini


ADAKAH UGUTAN KELUAR PH SUARA MAHATHIR?

Sebaik saja selesai mesyuarat Majlis Presiden PH Jumaat lalu, terdedah laporan mengenai tindakan Setiausaha Agung Bersatu, Marzuki Yahya yang dianggap kebudak-budakan serta tidak matang kerana memberi ugutan bahawa parti itu akan keluar PH sekiranya tekanan terus diberikan kepada Tun Mahathir Mohamad berhubung peralihan kuasa.
Jelas bahawa Marzuki tidak ada kepakaran dalam berhujah ketika mesyuarat, lalu mengambil jalan mudah seperti budak-budak yang mengugut mahu lari rumah jika keinginan mahukan basikal baru tidak dipenuhi.
Aduh…malangnya orang sebegini dilantik jadi pemimpin!!
Lebih memalukan lagi, ugutan kebudak-budakan Marzuki itu dikatakan telah dibalas keras oleh Presiden Amanah, Mohamad Sabu dengan mengatakan mereka tidak hairan sedikit pun untuk bergelar pembangkang semula.
Kata Abang Mat, kami telah puluhan tahun jadi pembangkang dan untuk itu tidak ada sedikit keraguan atau kerisauan untuk bergelar pembangkang semula.
Soalnya, kalau Bersatu keluar PH, siapakah yang akan jadi pembangkang – Bersatu itu sendiri atau PKR, DAP dan Amanah yang mempunyai lebih banyak kerusi Parlimen?
Lebih daripada itu, apakah Bersatu yang hanya menang 13 kerusi Parlimen dan menerima 13 lagi “Ahli Parlimen katak” ke dalam partinya benar-benar sedia bergelar pembangkang?
Dalam responnya semalam, Marzuki seolah-olah mengakui memang benar beliau ada mengeluarkan ugutan dalam mesyuarat PH, Jumaat lalu.
Kata beliau, apa yang dilakukannya dalam mesyuarat itu adalah semata-mata menyuarakan pandangan partinya iaitu Bersatu.
Bermakna, suara ugutan mahu keluar PH itu adalah pandangan Bersatu.
Tetapi, seperti yang kita sedia maklum juga, Presiden Bersatu, Muhyiddin Yassin telah memberikan pandangan agar janji peralihan kuasa tetap dihormati dan membiarkan Tun Mahathir serta Anwar Ibrahim membincangkan tarikh serah kuasa itu.
Jadi, Marzuki membawa pandangan suara parti yang mana?
Kenapa pandangan Marzuki berbeza dengan Muhyiddin?
Atau Marzuki melalui ugutan itu sebenarnya membawa pandangan Tun Mahathir selaku Pengerusi Bersatu yang bukan rahsia lagi memang ingin berkuasa dengan lebih lama sebagai Perdana Menteri?
Jika tidak diarahkan, beranikah Marzuki melontarkan ugutan sedemikian rupa?
(ShahbudinHusin 23/02/2020)

0

0

votes
Article Rating
Kongsikan artikel ini


PERTEMUAN SEMALAM

Antara dua siang dan satu malam
Kita meraba raba dengan penuh harapan untuk mencari sebuah Keadilan
jelasnya belum ada ketetapan.
Kita sebenarnya telah banyak berubah
untuk lebih berAmanah
apa kata kita pegang pada janji?
yang kita sendiri memperakui?
Supaya kita dapat lari dari dikritik
dan tindakan dilihat lebih Demokratik
atau ini cuma satu taktik?
supaya lebih menarik dan mengikut kehendak politik?
Di empat penjuru yang berlainan arah
kita bertekak dan bemadah
ada kala dengan rasa marah
demi menuntut sekelingkin maruah.
Katamu, perjuanganmu belum selesai
dan membutuhkan sedikit waktu
atau ini satu helah yang terhurai?
atau sebenarnya dasar si penipu?
Kata temanmu, aku cuma mahu bersatu
Tidak lagi perlu empat sepadu
Punahlah Harapan
berkecailah kementerian.
Ternyata ancaman dan besarnya keegoanmu
bersama panjangnya usiamu
‘aku yang berkuasa
dan penentu masa
bisa membuat pilihan
untuk berhenti di persimpangan jalan’.
Lalu temanmu memudarkan Harapan
demi menebalkan dinding keangkuhan
Janjimu tidak lagi perlu di kota
kerana manifestomu cuma seloka.
Disepanjang malam
dalam keadaan yang kelam
akhirnya diputuskan
kaulah pemegang segala kekuasaan
penentu kepada sebarang peralihan.
Walaupun tanpa persetujuan
tidak Amanah, apalagi Keadilan
juga bukanlah Tindakan Demokratik
kau teruskan, demi politik yang licik dan jijik.
Aku yang terharu
terbukti bukan lagi penentu
dalam dilema pada setiap detik
dan mungkin berterusan tanpa titik…
Rosli Khan
21 Feb 2020

0

0

votes
Article Rating
Kongsikan artikel ini


MAHATHIR KINI LAYAK DIANUGERAHKAN GELARAN TOKOH PENGKHIANAT NEGARA

Perkembangan politik sejak semalam yang masih belum ada kesudahannya sehingga hari ini yang memperlihatkan Tun Mahathir Mohamad ingin mengenepikan PH dan membentuk kerajaan baru bersama blok pembangkang tidak lain adalah satu bentuk pengkhianatan paling besar dalam sejarah negara.
Lebih buruk lagi, pengkhianatan itu diketuai oleh Tun Mahathir sendiri yang berjawatan Perdana Menteri melalui mandat rakyat yang diberi kepada PH yang bertanding menggunakan logo PKR dalam PRU14 lalu.
Dengan kemenangan itulah meletakkan Tun Mahathir sebagai Perdana Menteri, tetapi kini beliau mahu membawa lari kerajaan yang dipimpinannya dengan mengencingkan parti-parti dalam PH yang pernah menyokong dan bersamanya untuk bergabung pula dengan blok pembangkang bagi membentuk kerajaan baru.
Tidakkah ini suatu pengkhianatan yang jelas dan nyata?
Usaha membentuk kerajaan baru bersama blok pembangkang ini tujuan besarnya hanyalah bertujuan untuk Tun Mahathir kekal berkuasa dengan lebih lama, sehingga habis penggal atau sehingga bellau mati.
Dalam hal, Tun Mahathir secara jelas telah mengkhianati konsensus Majlis Presiden PH pada Jumaat lalu yang menyetujuinya menentukan tarikh peralihan kuasa kepada Anwar Ibrahim sehingga selesai Sidang Apec, November depan.
Sebelum ini, beliau berkali-kali mengatakan hanya mahu menjadi Perdana Menteri selama dua tahun atau sehingga Mei dan selepas itu akan menyerahkan jawatannya kepada pengganti yang telah dipersetujui oleh PH iaitu Anwar.
Maka, dengan cuba menubuhkan kerajaan baru hanya setelah dua hari konsensus itu dimuktamadkan, apakah ia bukan suatu pengkhianatan namanya?
Ketika kempen PRU14 lalu, Tun Mahathir telah menunjukkan beliau seolah-olah insaf ingin menyelamatkan negara dengan antaranya, sanggup berbaik semula dengan Anwar, menghadiri Himpunan Bersih dan sedia bersama-sama PH melakukan reformasi dalam negara.
Dengan perubahan sikapnya itu, PH sedia menerimanya untuk ditonjolkan sebagai calon Perdana Menteri sementara sehingga menunggu Anwar dibebaskan daripada penjara dan diberi pengampunan.
Dengan apa yang berlaku semalam, terbukti Tun Mahathir dalam usia tua 95 yang bila-bila masa saja nyawanya boleh dicabut Tuhan telah membuktikan beliau bukan saja mengkhianati dirinya sendiri sebagai seorang manusia dan muslim, malah khianat kepada Anwar yang sudi memaaf dan menerimanya sebagai rakan seperjuangan serta khianat juga kepada seluruh orang yang selama ini mempercayai dianya telah berubah serta insaf.
Pihak yang menang dalam PRU14 lalu adalah PH, manakala yang kalah ialah BN, UMNO dan Pas.
Secara moralnya, kemenangan PH itu tidak boleh dibawa lari oleh Perdana Menteri atau beliau cuba melompatkan kerajaan untuk bersama dengan blok pembangkang yang telah tewas.
Jika tidak mahu lagi bersama PH, Tun Mahathir sama ada harus meletakkan jawatan sebagai Perdana Menteri atau menyerahkan semula penentuan mandat kepada rakyat dengan mengadakan pilihanraya semula.
Dalam hal ini, kalau Ahli Parlimen atau Adun yang melompat parti pun dipanggil pengkhianat, apakah jika Perdana Menteri sendiri yang membawa lari kerajaan bukan suatu pengkhianatan juga?
Tun Mahathir sebelum ini mengajak rakyat bersama-samanya menolak UMNO yang disifatkannya sudah busuk hingga ke usus serta di dalamnya penuh dengan perompak, pencuri serta penyamun.
Tetapi, dengan kini menjemput UMNO bersamanya membentuk kerajaan baru, bukankah Tun Mahathir, demi ketamakan kuasa, sebenarnya telah bersikap khianat kepada diri dan mereka yang pernah menyokongnya?
Apa yang mahu dikatanya kepada UMNO sekarang?
Setelah janji manifesto banyak dimungkiri dan janji peralihan kuasa pula dikhianati, apa lagi yang boleh rakyat percayai daripada kata-kata Tun Mahathir selepas ini?
Atas semua yang dilakukannya, Tun Mahathir pada hakikatnya layak diberikan anugerah Tokoh Pengkhianat Negara.
Tidak pernah pengkhianatan sebegini besar berlaku dalam negara kita dan tidak pernah juga seorang Perdana Menteri bersikap khianat sedemikian rupa.
Kalaulah ditakdirkan beliau meninggal dunia dalam waktu terdekat ini, bersama deretan pengkhianatannya yang masih segar dalam ingatan rakyat, tidakkah kematiannya nanti mungkin tidak ditangisi atau diratapi sama sekali?
Atau Tun Mahathir seorang yang tak pernah ingat kepada mati?
(ShahbudinHusin 24/02/2020)

0

0

votes
Article Rating
Kongsikan artikel ini


SETELAH MAHATHIR DILANTIK PM INTERIM, SIAPA PM BARU SELEPAS INI?

Tun Mahathir Mohamad telah sah meletakkan jawatannya sebagai Perdana Menteri dan Yang Dipertuan Agong juga sudah menerima perletakan jawatan beliau itu.
Bagaimanapun, Yang Dipertuan Agong berkenan melantik Tun Mahathir sebagai sebagai Perdana Menteri interim sementara menunggu perlantikan Perdana Menteri yang baru selaras dengan Perkara 43(2)(a) Perlembagaan Persekutuan.
Selaku Perdana Menteri interim, tugas Tun Mahathir adalah menguruskan pentadbiran negara sehingga Perdana Menteri dan ahli kabinet baru dilantik.
Difahamkan, kedudukan Perdana Menteri interim adalah selama 10 hari dan bagi tempoh itu Yang Dipertuan Agong mempunyai masa yang cukup selesa bagi menentukan pihak mana yang mempunyai sokongan majoriti Ahli-Ahli Parlimen untuk diangkat sebagai Perdana Menteri.
Namun, Pejabat Peguam Negara dalam kenyataannya menberitahu, tiada tempoh masa tertentu bagi Perdana Menteri interim dibenarkan berfungsi.
Begitu pun, sesuai dengan namanya interim, kedudukan Perdana Menteri interim adalah sementara waktu saja sebelum Perdana Menteri sebenar dilantik.
Dalam hal ini, jika Anwar Ibrahim dapat meyakinkan baginda bahawa beliau telah memiliki sokongan sekurang-kurangnya 112 Ahli Parlimen, maka Ahli Parlimen Port Dickson itulah yang akan dilantik sebagai Perdana Menteri yang baru.
Dan sekiranya pihak lain pula yang ada sokongan majoriti sekurang-kurangnya 112 itu, maka pemimpin daripada kumpulan tersebutlah yang akan menjadi Perdana Menteri.
Perkembangan ini tentu saja sesuatu yang menarik kerana dalam tempoh 10 hari akan datang, perebutan mendapatkan sokongan daripada Ahli-Ahli Parlimen dengan sendirinya menjadi semakin rancak.
Tawaran dan janji jawatan, selain tidak mustahil habuan dalam bentuk wang ringgit akan menjadi mainan beserta tawar-menawar seumpama pasar menjual barang dagangan.
Jamuan makan dan perjumpaan di hotel-hotel juga akan turut meriah bagi tujuan yang sama.
Tetapi, apa yang diharapkan selepas perlantikan Perdana Menteri baru itu nanti, keadaan negara kembali stabil seperti sediakala dengan kerajaan dapat berfungsi secara baik memberi keselesaan dan kesejahteraan kepada rakyat jelata.
Pergolakan politik yang bersilih ganti berlaku dalam PH sebenarnya sudah cukup merimaskan rakyat, terutama berkaitan ketidak-tentuan peralian kuasa, janji manifesto yang tidak ditunaikan serta dolak-dalik Tun Mahathir berhubung serah kuasa kepada pengganti yang sudah dipersetujui iaitu Anwar.
Kalaulah sejak awal tarikh peralihan kuasa dapat ditetapkan, pergolakan politik dalam PH ini tidaklah sampai ke peringkat di mana Tun Mahathir terpaksa mengambil keputusan meletakkan jawatannya lebih cepat daripada yang sepatutnya dan kemudian melepaskan jawatan juga sebagai Pengerusi Bersatu.
Bagaimanapun, keputusan Tun Mahathir meletakkan jawatan itu adalah keputusan terbaik bagi dirinya sebelum terkait dengan lebih banyak isu yang menjejaskan namanya sendiri.
Semoga dengan perlantikan Perdana Menteri baru nanti, negara akan terus aman makmur dan rakyat dilimpahi barakah yang berpanjangan dalam kehidupan.
(ShahbudinHusin 24/02/2020)

0

0

votes
Article Rating
Kongsikan artikel ini


PELUANG ANWAR CERAH, KU LI PESAING TERDEKAT

Apabila perletakan jawatan Tun Mahathir Mohamad telah diterima oleh Yang Dipertuan Agong dan kemudian diperkenan untuk dilantik semula sebagai Perdana Menteri interim, sementara menunggu perlantikan Perdana Menteri baru dibuat, ia adalah gambaran yang jelas tentang pengakhiran karier buat beliau.
Dalam proses Yang Dipertuan Agong menembual kesemua 222 Ahli Parlimen bagi mengetahui siapa yang mereka mahu pilih untuk jadi Perdana Menteri yang baru, nama Tun Mahathir sepatutnya tidak boleh dipilih lagi.
Beliau sudah meletakkan jawatan dan perletakan jawatannya telah diterima, jadi mengapa mesti dipilih semula?
Isyarat penerimaan perletakan jawatannya oleh Yang Dipertuan Agong adalah tidak diragui iaitu Tun Mahathir sendiri tidak mahu lagi menjadi Perdana Menteri.
Jika Yang Dipertuan Agong mahu Tun Mahathir terus jadi Perdana Menteri, surat perletakan jawatannya tentu tidak diterima atau baginda pertimbangkan terlebih dahulu sehingga baginda mendapatkan maklumbalas daripada Ahli-Ahli Parlimen.
Perlantikannya sebagai Perdana Menteri interim adalah semata-mata untuk suatu tempoh yang singkat sementara menunggu Yang Dipertuan Agong mendapatkan maklumbalas siapa yang lebih layak untuk dilantik sebagai Perdana Menteri melalui temubual yang akan dilakukan terhadap kesemua 222 Ahli Parlimen.
Seolah-olah suatu penghinaan kepada kedudukan Yang Dipertuan Agong sebagai ketua negara atau baginda seperti boleh “dipermain-mainkan” jika setelah perletakan jawatan Tun Mahathir diterima oleh baginda, tetapi tiba-tiba orang yang sama dipilih untuk datang semula mengangkat sumpah sebagai Perdana Menteri di hadapan baginda.
Atas premis itu, diberitakan calon-calon Perdana Menteri yang tersenarai untuk dipilih adalah Anwar Ibrahim, Muhyiddin Yassin, Tengku Razaleigh Hamzah dan Hishammuddin Hussein.
Nama Tun Mahathir tidak lagi dipilih atau dipertimbangkan semula kerana beliau sendiri sudah secara rela hati meletakkan jawatan dan perletakannya pula telah pun diterima dengan senang hati oleh Yang Dipertuan Agong.
Zahid Hamidi dan Najib Razak dikatakan tidak termasuk dalam senarai kerana sedang menghadapi perbicaraan di mahkamah dan kes kedua-duanya sedang berjalan sekarang ini.
Tentulah tidak munasabah memilh mereka yang sedang berulang-alik ke mahkamah untuk dijadikan sebagai Perdana Menteri.
Hadi Awang pula memang tidak memasukkan dirinya dalam senarai pilihan, sama ada kerana memang tidak mahu atau beliau sedar dirinya tidak mampu mendapat sokongan untuk menjadi Perdana Menteri.
Dalam perkiraan tersebut, Anwar menjadi calon pilihan kerana dengan sokongan PKR, DAP dan Amanah saja beliau sudah sekitar 92 Ahli Parlimen yang menyokongnya.
Jika Anwar berjaya mendapat sokongan daripada GPS di Sarawak, sedikit di Sabah dan daripada kalangan Ahli Parlimen UMNO serta Bersatu, beliau dijangka mampu melepasi jumlah 112 yang diperlukan untuk menjadikannya Perdana Menteri.
Dan selepas berjaya menubuhkan kerajaan nanti, Anwar dipercayai akan terus mendapat sokongan pihak-pihak lain, terutama di Sabah dan Sarawak yang berpegang kepada prinsip menyokong siapa saja yang menjadi “government of the day”.
Pencabar terdekat Anwar adalah Tengku Razaleigh yang dipercayai akan mendapat sokongan daripada UMNO, Pas, GPS dan Warisan.
Begitu juga dengan Hishammuddin, beliau turut mampu memberikan cabaran kerana disokong oleh Ahli Parlimen UMNO, kumpulan 11 Azmin Ali, sedikit daripada Bersatu dan juga GPS.
Tetapi Hishammuddin dipercayai tidak mendapat sokongan daripada Pas kerana parti itu tidak berapa mesra dengannya.
Muhyddin hampir pasti akan mendapat undi paling sedikit kerana selain Bersatu sendiri tidak solid menyokongnya, undi daripada parti-parti lain yang mungkin mampu diraihnya juga terlalu minima.
Apa pun, siapa juga yang lebih banyak diberi kepercayaan untuk menjadi Perdana Menteri oleh kesemua 222 Ahli Parlimen yang akan ditemubual sendiri oleh Yang Dipertuan Agong, diharap-harapkan jumlahnya biarlah melebihi 112 undi.
Jika tidak ada yang mendapat sekurang-kurangnya 112 undi, bermakna tiada sesiapa yang mendapat sokongan majoriti untuk menjadi Perdana Menteri dan ia mungkin membuka ruang kepada berlakunya “snap election” atau pilihanraya mengejut dalam waktu terdekat ini.
(ShahbudinHusin 25/02/2020)

0

0

votes
Article Rating
Kongsikan artikel ini


PILIH SEMULA MAHATHIR JADI PM TAK SELESAI MASALAH, BUBAR PARLIMEN PILIHAN TERBAIK

Sejak Tun Mahathir Mohamad dilantik sebagai Perdana Menteri interim semalam, terdapat kecenderungan yang nyata daripada pelbagai parti untuk melantiknya semula sebagai Perdana Menteri.
PH, khususnya DAP dan Amanah sudah memutuskan untuk mencalonkan semula Tun Mahathir, begitu juga UMNO, Pas, Warisan dan lain-lain.
Kumpulan 11 yang keluar PKR yang diketuai oleh Azmin Ali dan Bersatu yang sudah meninggalkan PH, pasti juga mahukan Tun Mahathir semula sebagai Perdana Menteri.
Hanya PKR yang belum membuat apa-apa keputusan setakat ini.
Kiranya majoriti parti bersetuju mencalonkan semula Tun Mahathir, ini dengan sendirinya bermakna Ahli Parlimen Langkawi itu pada pandangan Yang Dipertuan Agong telah mempunyai sokongan majoriti untuk dilantik sebagai Perdana Menteri.
Maka, jadilah Tun Mahathir sekali lagi sebagai Perdana Menteri – dulu PM4, selepas itu PM7, kemudian PM interim dan akhirnya PM8.
Ehhh….Malaysia ni tiada orang lain ke yang layak nak jadi Perdana Menteri?
Asyik-asyik dia – lepas dia, dia – kemudian dia lagi!!
Dalam hal ini, di ketika Yang Dipertuan Agong dipercayai bermula hari ini akan memanggil ketua-ketua parti ke Istana Negara untuk mendapatkan pandangan mengenai calon Perdana Menteri sebelum baginda membuat keputusan, adalah penting semua parti mempunyai calon yang jelas daripada kalangan sendiri untuk mengisi jawatan Perdana Menteri.
PH yang dianggotai oleh PKR, DAP dan Amanah mesti kekal dengan ketetapan meletakkan Anwar Ibrahim sebagai calon Perdana Menteri mereka.
Oleh kerana gabungan tiga parti itu hanya mempunyai bilangan 92 Ahli Parlimen, mereka mesti berusaha mendapatkan sokongan daripada parti-parti lain, termasuk Sabah dan Sarawak untuk mencukupkan sekurang-kurangnya 112 jumlahnya.
Begitu juga Muafakat Nasional yang dianggotai oleh UMNO dan Pas yang turut disokong MCA serta MIC yang
mempunyai bilangan 59 Ahli Parlimen, mereka juga mesti menamakan calon sendiri sebagai Perdana Menteri.
Calonnya mungkin Zahid Hamidi, Najib Razak, Tengku Razaleigh atau Hadi Awang dan cubalah juga menarik sokongan daripada Sabah, Sarawak, kem Azmin dan Bersatu.
Tapi, tak usahlah calonkan Tun Mahathir lagi, bukankah dia yang menumbangkan UMNO dalam PRU14 lalu?
Lebih daripada itu, dalam perjumpaan dengan Anwar, Guan Eng dan Mohamad Sabu semalam, Tun Mahathir jelas menyebut, “saya tak boleh bersama dengan UMNO yang sudah rosak dan rasuah.”
Dinyatakannya juga, punca beliau meletakkan jawatan adalah kerana namanya terus dikaitkan untuk bekerjasama dengan UMNO yang menyebabkannya berasa malu seolah-olah bersama dengan golongan perasuah.
Jika sudah begitu tanggapan Tun Mahathir terhadap UMNO, apakah UMNO masih mahu mencalonkannya sebagai Perdana Menteri?
Lagi pun, jika Tun Mahathir menjadi Perdana Menteri dan tiba-tiba tiga empat bulan akan datang beliau meninggal dunia, kekalutan untuk melantik Perdana Menteri seterusnya akan muncul semula.
Ini kerana walaupun banyak parti setuju Tun Mahathir jadi Perdana Menteri, tidak mungkin persetujuan itu berterusan untuk perlantikan Perdana Menteri selepasnya.
Misalnya, jika Tun Mahathir jadi Perdana Menteri dan Azmin atau Hishammuddin akan dilantiknya sebagai Timbalan Perdana Menteri, setelah Tun Mahathir meninggal dunia, tidak mungkin UMNO, Pas dan Amanah contohnya, setuju Azmin atau Hishammuddin yang sudah memegang jawatan Timbalan Perdana Menteri terus dijadikan pengganti Perdana Menteri.
Bermakna, mencalonkan semula Tun Mahathir hanyalah mampu memberi kestabilan yang interim saja, bukan dalam tempoh yang lebih lama.
Maka itu, adalah lebih baik semua parti atau blok mencalonkan nama Perdana Menteri sendiri dan tempoh ada ini gunakanlah sebaik-baiknya untuk menarik seberapa banyak sokongan yang boleh.
Kalau pun akhirnya semua parti atau blok tidak cukup bilangan kerusi untuk mengisi jawatan Perdana Menteri, jalan terbaik ialah Yang Dipertuan Agong mengarahkan Parlimen dibubarkan untuk mandat diserahkan semula kepada rakyat membuat pilihan.
Itulah demokrasi dan melalui keputusan pilihanraya itu nanti, semua pasti lebih puas hati.
(ShahbudinHusin 25/02/2020)

0

0

votes
Article Rating
Kongsikan artikel ini


MAHATHIR AKHIRNYA SAHKAN BELIAU MEMANG ADA HASRAT MUNGKIRI JANJI PERALIHAN KUASA

Dalam perutusan yang disampaikan Tun Mahathir Mohamad petang tadi, selain menunjukkan beliau mahu kembali semula menjadi Perdana Menteri, terdapat juga intipati yang membuktikan dirinya memang ingin memungkiri janji peralihan kuasa kepada Anwar Ibrahim.
Dalam perenggan 8 dan 9 ucapan perutusannya sebagaimana disertakan dibawah, jika diteliti, jelas membuktikan hakikat tersebut.
8. Sebenarnya saya telah janji akan letak jawatan untuk memberi peluang kepada Dewan Rakyat menentukan siapa yang akan mengganti saya. Jika benarlah saya masih disokong saya akan kembali. Jika tidak saya akan terima siapa sahaja yang dipilih.
9. Jadi peluang untuk menukar kepimpinan memang ada. Hanya saya berpendapat oleh kerana saya disokong oleh kedua-dua pihak, masa untuk saya letak jawatan belum tiba.
Perenggan 8 dengan nyata mengesahkan Tun Mahathir mahu meletakkan jawatan dan kemudian menyerahkan kepada Parlimen menentukan siapa yang akan menggantikannya.
Seterusnya, beliau menyebut, jika dirinya masih disokong, dia akan kembali menjadi Perdana Menteri semula.
Wahai Tun Mahathir yang sudah menuju usia 95 tahun, begitukah sepatutnya perjanjian peralihan kuasa yang dipersetujuinya bersama PH?
Mengapa selepas meletakkan jawatan, jika masih disokong oleh Parlimen, masih mahu kembali lagi sebagai Perdana Menteri?
Tidakkah, apabila sudah meletakkan jawatan, ia bermakna beliau harus meletakkan jawatan secara muktamad dan tiada perlu untuk kembali lagi?
Apakah Tun Mahathir sudah lupa konsensus yang ditandatanganinya dan berulangkalinya beliau menyebut akan menyerahkan jawatan Perdana Menteri kepada Anwar dalam tempoh dua tahun selepas memegangnya?
Jika sudah ada perjanjian dan diri sendirinya berjanji yang sama, untuk apa lagi diserahkan oleh Parlimen untuk membuat penentuan bakal penggantinya, sambil sedia pula untuk dipilih semula?
Tidakkah PH sebagai sebuah kerajaan sudah memiliki majoriti sejak Mei 2018 lagi?
Perutusan Tun Mahathir petang tadi dengan sendirinya mengesahkan tembelangnya untuk terus berkuasa melalui kuasa Parlimen dan melalui sokongan UMNO dan Pas yang memang beliau mempunyai hubungan lain di belakang tabir dengan kedua-dua parti itu.
Selain itu, Tun Mahathir juga memecah-belahkan PKR dengan menjadikan mereka yang pro Azmin Ali sentiasa memihak kepadanya dan menolak Anwar.
Maka, jika setelah Tun Mahathir meletakkan jawatan dan menawarkan untuk dipilih semula, sudah tentulah beliau dengan kedudukannya sebagai Perdana Menteri sedia ada, dengan mudah memperolehi sokongan majoriti berbanding Anwar.
Perenggan 9 pula mengesahkan sokongan kedua-dua pihak – kerajaan dan pembangkang – yang dimilikinya menyebabkan beliau belum sedia meletakkan jawatan, mampu memungkiri janji peralihan kuasa dan seterusnya dapat memegang jawatan Perdana Menteri sehingga mati.
Dengan kata lain, ayat dalam perenggan 5 perutusan beliau yang berbunyi – Selain itu, terdapat juga tuduhan bahawa saya tidak berniat untuk melepas jawatan dan gila kuasa – adalah benar belaka.
Tun Mahathir memang merancang untuk meletakkan jawatan, tetapi juga merancang untuk kembali dan dipilih semula melalui suara Ahli-Ahli Parlimen kedua-dua belah pihak – kerajaan dan pembangkang – walhal perlantikannya sebagai Perdana Menteri pada 10 Mei 2018 adalah atas mandat PH saja.
Bukan gila kuasa ke tu?
Begitu pun, Tun Mahathir mengakui beliau meletakkan jawatan akhirnya pada Isnin lalu kerana banyak sebab, antaranya kerana tidak sedia bekerjasama dengan UMNO dalam sebuah kerajaan campuran parti-parti pembangkang yang gagal dijadikan kenyataan melalui gerakan Langkah Sheraton yang diusahakan oleh Azmin serta di saat-saat akhir disokong kuat oleh Muhyiddin Yassin.
Tetapi, dalam hal ini, Tun Mahathir hanya enggan bekerjasama dengan UMNO dalam kerajaan campuran saja, namun tidak pula menolak sokongan Ahli-Ahli Parlimen UMNO yang mahu mengekalkannya lagi sebagai Perdana Menteri jika berlaku pengundian antaranya dengan Anwar.
Kenapa tidak mahu bekerjasama dengan UMNO, tetapi mahu pula menerima sokongan daripada Ahli-Ahli Parlimen UMNO?
Siapa yang kaki rasuah yang konon sangat dibencinya itu – UMNO atau Ahli Parlimen UMNO?
Setelah meletakkan jawatan secara mengejut dan kemudian dilantik sebagai Perdana Menteri interim, Tun Mahathir bagaimanapun sebenarnya terus merancang untuk kembali lagi sebagai Perdana Menteri.
Perenggan 16 perutusannya – Saya berpendapat betul atau tidak, politik dan parti politik perlu diketepikan buat masa sekarang. Jika dibenar saya akan cuba adakan pemerintahan yang tidak memihak kepada mana-mana parti. Hanya kepentingan negara sahaja yang akan diutamakan dan perenggan 17 – Jika diizin inilah yang akan saya cuba – adalah bukti tanpa hijab tentang gila kuasa dan ingin terusnya beliau berkuasa di negara ini.
Setelah bukan lagi menjadi Pengerusi Bersatu, ideanya mahu melakukan pemerintahan tanpa parti pula?
Kalau tanpa parti, bukankah dirinya nanti akan menjadi paling berkuasa sekali selama mana yang dikehendakinya?
Cukup-cukuplah tu Tun….
(ShahbudinHusin 26/02/2020)

0

0

votes
Article Rating
Kongsikan artikel ini


MENJAWAB TULISAN KHALID JAAFAR ‘KENAPA KERAJAAN PH RUNTUH?’

Membaca tulisan Khalid Jaafar, bekas penasihat khas Azmin Ali dan suatu ketika pernah menjadi Setiausaha Akhbar Anwar Ibrahim yang bertajuk “Kenapa Kerajaan PH Runtuh?”, satu-satu kesimpulan mudah daripadanya ialah ia penuh dengan penyelewengan fakta, pembohongan dan cuba mengaburkan pandangan orangramai terhadap hakikat yang sebenar.
Agaknya Khalid merasakan sebagaimana “video Haziq” boleh ditanggapi kabur oleh pihak berkuasa, beliau juga mampu mengaburkan pandangan orangramai tentang sebab-sebabnya runtuhnya kerajaan PH.
Bagi yang belum membaca tulisan Khalid itu, ia boleh dibaca seperti link di bawah
–
https://www.facebook.com/680181170/posts/10157952879846171/
Tindakan Khalid menuduh bekas bossnya, Anwar melakukan “pukulan maut” terhadap Tun Mahathir Mohamad berhubung peralihan kuasa, khususnya dalam mesyuarat Majlis Presiden PH pada 21 Februari lalu adalah punca segala-segalanya, sebenarnya 100 peratus tersasar daripada kebenaran.
Kata beliau, jika “pukulan maut” itu berjaya dilakukan, Tun Mahathir akan menjadi “lame duck Prime Minister” atau Perdana Menteri yang tidak berfungsi.
Walaupun tidak disebut, gambarannya seolah-olah berikutan itulah Azmin telah menggerakkan cubaan rampasan kuasa melalui kerjasama dengan Muhyiddin Yassin, UMNO, Pas, GPS dan lain-lain parti di Hotel Sheraton, Petaling Jaya, Ahad lalu.
Ia kemudian membawa kepada perletakan jawatan Tun Mahathir sebagai Perdana Menteri dan Pengerusi Bersatu. Tun Mahathir kemudian dilantik sebagai Perdana Menteri interim oleh Yang Dipertuan Agong.
Satu perkara yang Khalid lupa, sengaja lupa atau beliau juga mungkin kabur macam “video Haziq”, walaupun ada permintaan untuk menetapkan tarikh peralihan kuasa pada mesyuarat Majlis Presiden pada 21 Februari, keputusan konsensus akhirnya ialah memberi ruang kepada Tun Mahathir menetapkan sendiri bila mahu berundur selepas selesai Sidang Apec pada November depan.
Sebab itu, Tun Mahathir dengan bangganya mengumumkan keputusan mesyuarat Majlis Presiden itu seperti berikut:-
“Akhirnya semuanya diserah kepada saya. Apa yang saya cakap mereka akan turut. Peralihan kuasa akan berlaku selepas Apec.
“Tiada tempoh masa (timeframe), terpulang kepada saya sama ada saya nak lepas atau tidak.  Itulah kepercayaan dipersetujui oleh Majlis Presiden,” kata Tun Mahathir.
Jika sudah begitu keputusan Majlis Presiden itu, di mana adanya “pukulan maut” yang konon telah dilakukan oleh Anwar kepada Tun Mahathir?
Lebih kabur lagi, dengan keputusan mesyuarat Majlis Presiden yang jelas memberi keselesaan kepada Tun Mahathir itu,!untuk apa sebenarnya Azmin menggerakkan komplot “Langkah Sheraton”?
Adakah Azmin tidak puas hati dengan keputusan Majlis Presiden dan merasakan masa depan politiknya semakin gelap selepas Sidang Apec nanti, lalu bertindak singkat akal untuk mengekalkan Tun Mahathir sebagai Perdana Menteri sehingga habis penggal melalui pembentukan sebuah kerajaan pintu belakang?
Jika kita teliti kenyataan dan tindakan Tun Mahathir kemudiannya sehingga membawa kepada perletakan jawatannya, tidak diragui lagi runtuhnya PH adalah adalah disebabkan tindakan Azmin menggerakkan Langkah Sheraton itu.
Dalam kerakusannya bermain politik, Azmin didapati bukan saja menjual nama Tun Mahathir untuk mendapat sokongan, malah memberi maklumat bohong kepadanya sehingga Perdana Menteri dalam pengakuannya kepada Anwar, Guan Eng dan Mohamad Sabu, telah menzahirkan rasa malu kerana dituduh mahu bekerjasama semula dengan UMNO yang sudah rosak dan penuh dengan perasuah.
Jika Azmin tidak menggerakkan “Langkah Sheraton” dan akur dengan keputusan Majlis Presiden berhubung peralihan kuasa kepada Anwar akan berlaku selepas Sidang Apec, tidak ada sebab untuk Tun Mahathir meletakkan jawatannya.
Jadi, buat Khalid yang selalu mengepit buku bersama, rajin-rajinlah menelaah fakta bahawa runtuhnya kerajaan PH adalah disebabkan kerakusan serta ketamakan Azmin yang enggan akur dengan keputusan mesyuarat Majlis Presiden serta cuba membohongi Perdana Menteri.
Selain itu, meskipun isu peralihan kuasa adalah ketetapan atau konsensus PH sejak sebelum PRU14 lagi, malah Perdana Menteri sendiri berkali-kali mengatakan akan melakukannya dalam tempoh dua tahun, orang yang paling kerap mempertikaikannya dengan mahukan Tun Mahathir kekal sehingga habis penggal adalah Azmin sendiri.
Malah, desakannya meminta Tun Mahathir kekal sehingga habis penggal adalah lebih kerap dilakukannya berbanding menghadiri mesyuarat PKR, walaupun berkedudukan nombor dua dalam parti.
Lebih daripada itu, meski memegang jawatan Menteri Hal Ekonomi, Azmin juga sebenarnya lebih digelar “Menteri Hal Ehwal Politik” kerana lebih banyak bercakap mengenai politik dan mengampu Tun Mahathir sejak Mei 2018 lagi.
Kini, perkembangan mutakhir dengan UMNO dan Pas sudah menarik balik sokongan kepada Tun Mahathir, sementara Azmin sudah dipecat daripada PKR, kerajaan PH yang runtuh sebelum ini pasti akan terbina semula.
Selepas ini, bukan saja PKR sudah bersih daripada golongan pengkhianat seperti Azmin, bahkan dalam PH yang baru nanti juga, kalau pun Azmin masih ada di dalamnya, ia tidak lain adalah kerana sisa-sisa kasihan berikutan tindakan mengampunya yang berterusan terhadap Tun Mahathir yang tentunya disertai ketakutan agar “video Haziq” tidak segera dicerahkan daripada kekaburan.
(ShahbudinHusin 26/02/2020)

0

0

votes
Article Rating
Kongsikan artikel ini


ANWAR DAN PH TIDAK PERNAH MENGKHIANATI MAHATHIR

Apabila PH semalam membuat keputusan menamakan Anwar Ibrahim sebagai calon Perdana Menteri pilihannya, banyak pihak, terutama daripada Bersatu telah menuduh gabungan itu mengkhianati Tun Mahathir Mohamad.
Sikap khianat itu dikaitkan berikutan ketiga-tiga pemimpin utama PH – Anwar Ibrahim, Lim Guan Eng dan Mohamad Sabu – dalam pertemuan dengan Tun Mahathir pada pagi Isnin lalu, sehari selepas rampasan kuasa yang digerakkan oleh Azmin Ali menemui kegagalan, telah menyatakan kesediaan untuk mencalonkan semula bekas Pengerusi Bersatu itu sebagai Perdana Menteri.
Kenapa setelah menyatakan sokongan kepada Tun Mahathir, tetapi tiba-tiba PH mencalonkan Anwar?
Berdasarkan rentetan, sokongan oleh PKR, DAP dan Amanah kepada Tun Mahathir itu adalah berdasarkan hakikat pada ketika itu (pagi Isnin) Tun Mahathir masih lagi Pengerusi PH serta Bersatu juga tetap merupakan salah satu ahli gabungan PH.
Dalam pertemuan dengan ketiga-tiga pemimpin PH itu, Tun Mahathir telah menyatakan hasratnya untuk meletakkan jawatan berikutan kecewa namanya telah digunakan oleh pihak yang merancang rampasan kuasa itu, sambil memperlihatkan dirinya seolah-olah sedia bekerjasama dengan kumpulan perasuah daripada UMNO.
Atas dasar itulah Anwar, Guan Eng dan Mohamad Sabu menyatakan kesediaan menyokongnya semula sebagai Perdana Menteri.
Bagaimanapun, apabila Tun Mahathir pada jam 1 tengahari Isnin itu mengumumkan meletakkan jawatan, ia kemudian diikuti dengan pengumuman Muhyiddin Yassin selaku Presiden Bersatu bahawa parti itu membuat keputusan keluar daripada PH.
Tun Mahathir pula selepas itu mengumumkan perletakan jawatannya sebagai Pengerusi Bersatu.
Seterusnya, Yang Dipertuan Agong menerima perletakan jawatan Tun Mahathir, tetapi melantiknya semula sebagai Perdana Menteri interim, sementara menunggu perlantikan Perdana Menteri baru dibuat.
Bagi tujuan melantik Perdana Menteri baru, Yang Dipertuan Agong telah mengambil langkah bijaksana dengan menemubual seorang demi seorang kesemua 222 Ahli Parlimen.
Dalam hal ini, sudah tentu setiap blok dan parti perlu menamakan siapa calon Perdana Menteri pilihan mereka.
Tun Mahathir yang sudah meletakkan jawatan dan dilantik sebagai Perdana Menteri interim sepatutnya tidak lagi menawarkan diri untuk dipilih sebagai Perdana Menteri yang baru.
Tetapi, Tun Mahathir telah menunjukkan keinginannya untuk berkuasa semula dengan cara memanggil semua ketua-ketua parti bagi mendapatkan sokongan dalam pembentukan kerajaan perpaduan yang dirancang mahu ditubuhkannya.
Bagaimanapun, UMNO dan Pas kemudian menolak hasrat Tun Mahathir itu kerana beliau didapati masih ingin melibatkan DAP dalam kerajaan baru yang bakal dibentuknya.
Annuar Musa dan Takiyuddin Hassan, Setiausaha Agung UMNO dan Pas segera mengumumkan menarik balik sokongan terhadap Tun Mahathir kerana mereka tidak mahu bekerjasama dengan DAP serta menuntut pembubaran Parlimen bagi pilihanraya baru diadakan segera.
Hanya selepas UMNO dan Pas menarik balik sokongan terhadap Tun Mahathir, barulah PH mengadakan mesyuarat pada petang Selasa lalu untuk memuktamadkan siapa calon Perdana Menteri yang mahu dipilih.
Meskipun Bersatu sudah keluar PH, tetapi gabungan itu tetap menjemput Tun Mahathir untuk mempengerusikan mesyuarat tersebut.
Bagaimanapun, Tun Mahathir menolak untuk hadir, lalu mesyuarat itu hanya dihadiri oleh pemimpin-pemimpin daripada PKR, DAP dan Amanah saja.
Dalam mesyuarat itulah akhirnya diputuskan bahawa calon Perdana Menteri yang akan dipilih oleh Ahli-Ahli Parlimen PH ialah Anwar, tetapi pengumuman mengenainya hanya dibuat semalam.
Secara mudahnya, asas memilih Anwar dan bukan Tun Mahathir adalah berdasarkan tiga faktor:-
Pertama, Anwar merupakan calon PM8 yang dipersetujui sebelum ini dan keputusan memilihnya setelah Tun Mahathir selaku PM7 meletakkan jawatan adalah untuk memperlihatkan bahawa PH sentiasa berpegang kepada janji yang telah dikonsensuskan sejak sekian lama.
Kedua, keengganan Tun Mahathir hadir mesyuarat PH, meskipun dijemput secara terhormat, dengan sendirinya menunjukkan Tun Mahathir tidak mahu lagi bersama gabungan itu.
Dalam keadaan itu, di mana logiknya PH masih mahu mencalonkan Tun Mahathir sebagai Perdana Menteri, sedangkan beliau sendiri tidak mahu lagi menunjukkan komitmen bersama PH?
Ketiga, berikutan pengumuman Muhyiddin bahawa Bersatu keluar PH pada tengahari Isnin, bermakna ketika mesyuarat PH pada petang Selasa itu diadakan, parti itu bukan lagi merupakan ahli gabungan PH.
Dalam keadaan keluarnya Bersatu daripada PH dan Tun Mahathir merupakan Ahli Parlimen Bersatu, bermakna parti itu sendiri yang menjauhkan diri daripada PH untuk memilih Tun Mahathir sebagai calon Perdana Menteri.
Ia tambah diperkuatkan lagi apabila Tun Mahathir sendiri enggan hadir mesyuarat PH.
Jadi, celah mana yang mengatakan PH atau Anwar telah mengkhianati Tun Mahathir?
(ShahbudinHusin 27/02/2020)

0

0

votes
Article Rating
Kongsikan artikel ini


APAKAH AGENDA MAHATHIR ASALKAN DAPAT MENGHALANG ANWAR JADI PM?

Kalau ikut logiknya, khususnya kerana Yang Dipertuan Agong belum mengeluarkan apa-apa kenyataan berhubung hasil temubual baginda dengan 222 Ahli Parlimen yang selesai semalam, ditambah lagi Majlis Raja-Raja pula dipanggil bersidang secara mengejut pagi esok, proses memilih Perdana Menteri baru sepatutnya belum lagi selesai sepenuhnya.
Soalnya, kenapa tiba-tiba Tun Mahathir Mohamad selaku Perdana Menteri interim tiba-tiba mengumumkan sidang khas Parlimen akan diadakan pada Isnin, 2 Mac bagi membuat penentuan memilih Perdana Menteri baru?
Dalam hal ini, bukan saja soal kesahihan sidang khas Parlimen itu yang menjadi pertikaian, malah yang turut dipersoalkan ialah bolehkah Perdana Menteri interim memanggil sidang khas Parlimen diadakan?
Kenapa Tun Mahathir seolah-olah mendahului Yang Dipertuan Agong mengumumkan perkara itu?
Mengapa tidak ditunggu pihak istana mengeluarkan kenyataan rasmi?
Apakah Tun Mahathir dalam hal ini bertujuan menghalang Anwar Ibrahim daripada dilantik oleh Yang Dipertuan Agong sebagai Perdana Menteri untuk mewakili kerajaan minoriti?
Ada maklumat mengatakan, walaupun Anwar dalam undian yang dibuat oleh 222 Ahli Parlimen tidak memperolehi sekurang-kurangnya 112 undi bagi membolehkannya membentuk kerajaan, tetapi beliau dikatakan memperolehi undi tertinggi yang angkanya hampir-hampir mencecah paras minima itu.
Ini bermakna, dengan kedudukan itu dan atas perkenan Yang Dipertuan Agong, Anwar sudah boleh dilantik sebagai Perdana Menteri kerajaan minoriti dengan kedudukannya akan disahkan pada sidang Parlimen yang berikutnya.
Yang penting, Anwar mesti dilantik terlebih dahulu sebagai Perdana Menteri di mana dengan perlantikan itu beliau dipercayai boleh menambah sokongannya menjadi sekurang-kurangnya ada sokongan 112 Ahli Parlimen.
Ternampak di sini bahawa tindakan Tun Mahathir membuat pengumuman mengenai tidak ada sesiapa, baik Anwar atau dirinya atu lain-lain calon, ada mempunyai majoriti yang jelas untuk dilantik sebagai Perdana Menteri dan seterusnya perlu sidang khas Parlimen untuk membuat penentuan, telah melangkaui bidang kuasa Yang Dipertuan Agong.
Kemungkinan apa yang disampaikan oleh Yang Dipertuan Agong kepada Tun Mahathir mengenai tiada calon memperolehi majoriti yang jelas itu hanyalah sekadar sembang-sembang mereka berdua saja dan bukannya sesuatu yang boleh dianggap rasmi.
Kemudian daripada itu, melihat kepada dirinya semakin kurang mendapat sokongan, terutama selepas blok UMNO dan Pas telah menarik sokongan terhadapnya, hari ini juga Tun Mahathir secara tiba-tiba telah menyatakan persetujuannya jika Muhyiddin Yassin dipilih sebagai calon Perdana Menteri mewakili Bersatu.
Katanya, beliau tidak kisah jika parti lebih menghendaki Muhyiddin sebagai calon Perdana Menteri.
Tindakan Tun Mahathir ini tentu saja agak memeranjatkan kerana baru semalam beliau mengumumkan keinginannya membentuk kerajaan perpaduan tanpa parti di mana katanya, jika dilantik semula sebagai Perdana Menteri, beliau akan melantik sesiapa saja yang difikirkan layak sebagai anggota kabinet seumpana sistem Presiden di Amerika.
Kenapa hari ini tiba-tiba saja bellau sedia memberi laluan kepada Muhyiddin pula?
Apakah ini juga dilakukannya sebagai satu lagi tindakan yang bertujuan asalkan dapat menghalang Anwar daripada menjadi Perdana Menteri?
(ShahbudinHusin 27/02/2020)

0

0

votes
Article Rating
Kongsikan artikel ini


DAULAT TUANKU, PECAT SEGERA PM INTERIM!!

Berikutan keputusan peakar Dewan Rakyat, Mohamad Ariff Md Yusof menolak pemakluman Perdana Menteri interim, Tun Mahathir Mohamad untuk memanggil sidang Parlimen khas, Isnin depan, kedudukan beliau kini nyata semakin tidak diperlukan lagi.
Terlihat di sini bahawa Tun Mahathir bukan saja tidak mengikut peraturan dalam memutuskan untuk mengadakan sidang khas Parlimen itu, malah mendahului proses yang masih belum selesai dijalankan Yang Dipertuan Agong berhubung perlantikan Perdana Menteri.
Selepas mengadakan temubual dengan 222 Ahli Parlimen, Yang Dipertuan Agong turut memanggil sidang khas Majlis Raja-Raja berkenaan perkara yang sama.
Adalah dijangkakan, suatu pengumuman penting berkenaan kedudukan Perdana Menteri baru dipercayai akan dikeluarkan oleh pihak Istana Negara petang ini.
Sehubungan itu, Mohamad Ariff berkata, keperluan mengadakan sidang khas Parlimen akan hanya dibuat selepas mendapat titah daripada Yang di-Pertuan Agong.
Dalam hal ini, Tun Mahathir dengan kedudukannya selaku Perdana Menteri interim memanggil sidang khas Parlimen itu dilihat semakin mengganggu keadaan dalam negara.
Beliau terlihat semakin hilang keupayaan menjalankan tugasnya sebagai Perdana Menteri interim.
Maka, sebaik-baiknya Yang Dipertuan Agong perlu memecat segera Tun Mahathir sebagai Perdana Menteri interim kerana dibimbangi lebih banyak tindakan dan kerosakan yang dilakukannya selepas ini.
Lagi pula, dengan penolakan oleh Speaker ini, apakah Tun Mahathir tidak berasa malu dibuatnya?
Tiada lagi beliau sebagai Perdana Menteri interim, selesai dan amanlah negara ini.
(ShahbudinHusin 28/02/2020)

0

0

votes
Article Rating
Kongsikan artikel ini


MUHYIDDIN CALON PM MEWAKILI PENYAMUN?

1. Kenyataan ringkas Bersatu mengatakan ahli Dewan Rakyat parti itu bersama feksyen Azmin Ali telah menamakan Tan Sri Muhyiddin Yassin sebagai calon Perdana Menteri.
2. Sebagai penjelasan, ini bukan keputusan Bersatu. Majlis Pimpinan Tertinggi Bersatu tidak dibawa berunding atau dimaklumkan mengenai hal ini.
3. Pendirian terakhir MPT yang dibuat dalam mesyuarat malam Isnin lalu ialah Tun Dr Mahathir kekal sebagai Perdana Menteri.
4. Dalam perkembangan berkaitan, Umno dan Pas menyatakan sokongan kepada Muhyiddin. Ini tidak menghairankan.
5. Tidak seperti Dr Mahathir yang hanya bersedia menerima pemimpin Umno sebagai individu, Muhyuddin sanggup menerima mereka sebagai parti.
6. Prinsip Tun adalah beliau menghormati keputusan rakyat jelata yang menolak penjenayah kleptokrasi dalam PRU 2018.
7. Perlu diingatkan semula bahawa Bersatu adalah cetusan daripada kempen Selamatkan Malaysia dan Deklarasi Rakyat tahun 2016.
8. Dr Mahathir berulang kali mengingatkan MPT bahawa Umno “desperate” untuk menubuhkan kerajaan campuran dengan Bersatu kerana hari penentuan bagi para pemimpinnya yang sedang dibicarakan semakin hampir.
9. Sementara itu jenayah baru telah ditemui termasuk jenayah berat.
10. Jadi tidak hairanlah kalau mereka menggunakan slogan agama, bangsa, negara, maruah dan seumpamanya sebagainya perisai.
Wallahuaklam.Terima kasih.
A Kadir Jasin
Ahli MPT Bersatu
28 Februari 2020.

0

0

votes
Article Rating
Kongsikan artikel ini


MENGIMBAS PERISTIWA PERTUKARAN KETUA MENTERI SABAH DALAM TEMPOH 48 JAM

Saya mengajak rakyat Malaysia mengimbas kembali peristiwa DS Shafie Afdal mengangkat sumpah sebagai Ketua Menteri Sabah ke 15, 48 jam selepas TS Musa Aman berbuat demikian.
Kuncinya adalah TYT menyemak bilangan Ahli Dewan yang menyokong DS Shafie. Ternyata lebih bilangan.
Dalam kes hari ini, Tun Dr Mahathir mempunyai cukup bilangan 112 melalui SD yang akan dipersembahkan pada YDPA serta merta, lebih singkat dari 48 jam.
YDPA InsyaAllah akan menggunakan kebijaksanaan baginda.
InsyaAllah, Kerajaan berdasarkan mandat sebenar rakyat dapat dipulangkan demi kestabilan negara termasuk dari segi ekonomi dan kewangan.
Husam Musa
Naib Presiden Parti Amanah Negara,
Bendahari Pakatan Harapan
6:55 pm
29 Februari 2020

0

0

votes
Article Rating
Kongsikan artikel ini


MUNGKINKAH MUHYIDDIN HANYA JADI PM SELAMA SEMINGGU SAJA?

Yang Dipertuan Agong, dalam pengumuman petang ini akhirnya melantik Muhyiddin Yassin sebagai Perdana Menteri baru setelah yakin Ahli Parlimen Pagoh itu memiliki sokongan majoriti Ahli-Ahli Parlimen.
Majlis angkat sumpah akan diadakan esok, 1 Mac jam 10.30 pagi di Istana Negara.
Pengumuman Istana Negara mengenai perlantikan Muhyiddin itu agak mengejutkan banyak pihak kerana beliau dipercayai semakin kekurangan sokongan setelah ramai Ahli Parlimen Bersatu sendiri sudah mengalih sokongan kepada Tun Mahathir Mohamad sejak malam tadi.
Sebelum Tun Mahathir dicalonkan semula sebagai Perdana Menteri, memang Muhyiddin dilihat memiliki sokongan yang kuat kerana beliau disokong oleh UMNO, Pas, GPS dan juga Warisan, selain daripada Bersatu sendiri.
Tetapi, setelah Anwar sedia mengalah daripada persaingan merebut jawatan PM dan PH mencalonkan semula Tun Mahathir, sokongan terhadap Muhyiddin dengan sendirinya telah berkurangan.
Ia bukan saja disebabkan ramai Ahli Parlimen Bersatu berpatah balik menyokong Tun Mahathir, malah Warisan juga menyatakan kekal dengan pendirian menyokong Tun Mahathir.
GPS pula dijangka hanya akan mengadakan mesyuarat esok, 1 Mac bagi membincangkan pendirian sama ada mahu menyokong Tun Mahathir yang disokong PH atau Muhyiddin yang disokong UMNO dan Pas.
Dalam hal ini, Tun Mahathir sendiri pagi tadi melahirkan keyakinan beliau memiliki sokongan majoriti untuk dilantik sebagai Perdana Menteri.
Lalu, bagaimana Muhyiddin boleh diumumkan sebagai Perdana Menteri?
Difahamkan keputusan Istana Negara ini adalah berdasarkan pendirian setiap ketua parti yang ditemui oleh Yang Dipertuan Agong dan bukan lagi berdasarkan sokongan setiap Ahli Parlimen.
Misalnya, jika dalam pengakuan Muhyiddin kepada Istana Negara bahawa 36 Ahli Parlimen Bersatu menyokongnya, maka angka itulah yang diterima oleh Yang Dipertuan Agong sebagai sesuatu yang sahih.
Begitu juga dengan lain-lain ketua parti yang ditemui baginda.
Diberitakan, mana-mana Ahli Parlimen yang mengalih sokongan secara perseorangan daripada sokongan yang telah diumumkan oleh ketua parti, ia tidak lagi diambil kira oleh pihak istana kerana proses menemubual setiap seorang Ahli Parlimen sudah pun dilakukan sebelum ini.
Dalam hal ini bermakna, tindakan beberapa Ahli Parlimen Bersatu yang berpatah balik menyokong Tun Mahathir seperti Syed Saddiq dan ramai yang lain setelah mengetahui Pengerusi Bersatu itu dicalonkan semula menjadi Perdana Menteri, tidak diterima sama sekali.
Di sinilah dikatakan yang menyebabkan Muhyiddin dipercayai oleh Yang Dipertuan Agong telah memiliki sokongan majoriti untuk menjadi Perdana Menteri.
Maka, apa yang perlu dilakukan sekarang?
Adalah penting, selewat-lewatnya malam ini, PH bersama Tun Mahathir segera menghimpunkan seberapa ramai Ahli Parlimen yang tidak menyokong Muhyiddin untuk dikumpulkan dan ditunjukkan kepada umum.
Jika mereka dapat menunjukkan lebih 112 Ahli Parlimen hadir, bererti Tun Mahathir lebih memiliki majoriti berbanding Muhyiddin.
Dengan demikian, diharapkan Yang Dipertuan Agong sedia menimbang atau mengkaji semula perlantikan Muhyiddin sebagai Perdana Menteri.
Sekiranya majlis angkat sumpah diteruskan juga esok, Tun Mahathir dan PH, dengan sokongan lebih 112 Ahli Parlimen yang dimilikinya itu, boleh pula bersiap sedia untuk mengusulkan undi tidak percaya terhadap Muhyiddin dalam sidang Parlimen yang akan bermula pada 9 Mac depan.
Jika ia berjaya dilakukan, Muhyiddin mungkin hanya akan menjadi Perdana Menteri dalam tempoh seminggu saja.
Tetapi, usaha oleh PH, Tun Mahathir, Anwar Ibrahim, Mohamad Sabu dan Guan Eng mesti digerakkan dengan seberapa segera yang boleh.
(ShahbudinHusin 29/02/2020)

0

0

votes
Article Rating
Kongsikan artikel ini


MENYUSUN KABINET DAN MELANTIK TPM, DUA CABARAN BESAR MENUNGGU MUHYIDDIN

Setelah selesai mengangkat sumpah sebagai Perdana Menteri pagi tadi, sekurang-kurangnya dua cabaran besar sedang menunggu Muhyiddin Yassin.
Pertama, menyusun barisan kabinet dan kedua, melantik timbalan perdana menteri.
Dengan sokongan utama daripada UMNO, Pas dan GPS, MCA dan MIC, selain sebahagian Ahli Parlimen Bersatu, Muhyiddin yang merupakan Presiden parti itu, tetapi sudah berbalah dengan Tun Mahathir selaku pengerusinya, perlantikan anggota kabinetnya adalah hampir pasti daripada parti-parti tersebut.
Tetapi, dengan UMNO mempunyai jumlah terbesar Ahli Parlimen iaitu seramai 38 orang, tidak mustahil parti itu akan menuntut jumlah menteri yang terbesar, selain mahu menguasai kementerian-kementerian yang kanan.
Siapakah pimpinan UMNO yang akan dilantik menganggotai kabinet nanti?
Apakah ia termasuk Zahid Hamidi, Tengku Adnan Tengku Mansor, Ahmad Maslan, Ahmad Maslan, Azeez Rahim dan lain-lain yang sedang berdepan kes perbicaraan di mahkamah merupakan antara yang akan dilantik?
Mungkinkan Zahid Hamidi yang sedang berdepan 87 kes perbicaraan di mahkamah tidak diberikan sebarang jawatan menteri, walaupun beliau adalah Presiden UMNO dan antara perancang utama penubuhan kerajaan baru ini?
Sediakah Zahid Hamidi untuk dirinya diketepikan begitu saja, sedangkan rakan-rakannya yang lain diberi pelbagai jawatan dalam kementerian?
Jika tiada sebarang jawatan menteri diberikan kepadanya, tidakkah ia memperlihatkan Zahid Hamidi mungkin sukar mempertahankan jawatan Presiden UMNO yang disandangnya sekarang dalam pemilihan parti tahun 2021 akan datang berbanding pemimpin-pemimpin lain yang diberikan jawatan?
Misalnya, kalau Hishammuddin Hussein, Khairy Jamaluddin, Ismail Sabri Yaakob atau Mahadzir Khalid diberikan jawatan menteri, apakah dengan jawatan yang disandang itu mereka tidak mahu merebut jawatan-jawatan utama dalam pemilihan UMNO tahun depan?
Begitu juga dengan Mohamad Hassan, Timbalan Presiden UMNO, peluangnya dilantik sebagai menteri mungkin tiada sama sekali kerana kedudukannya hanya sebagai Adun, bukan Ahli Parlimen.
Dengan tiada sebarang jawatan dalam kerajaan nanti, sementara pemimpin-pemimpin lain berjawatan menteri, mampukan beliau mempertahankan lagi jawatannya dalam UMNO dalam pemilihan tahun depan?
Dari segi Bersatu, perebutan atau melobi untuk menjadi menteri mungkin sudah bermula ketika ini, terutama daripada kalangan bekas menteri era PH dan kem Azmin Ali yang kini sudah menyertai parti itu.
Siapakah di kalangan mereka yang akan dilantik sebagai menteri dan siapa pula yang akan diketepikan?
Sama juga dengan bekas Ahli Parlimen UMNO yang lebih awal menyertai Bersatu di mana sebahagiannya adalah bekas menteri seperti Mustapa Mohamad dan Hamzah Zainuddin, sudah pasti mereka ini juga teringin untuk menjadi menteri semula dan adakah mereka akan diberi pertimbangan?
Begitu pun, dua Ahli Parlimen MCA dan seorang Ahli Parlimen MIC, ketiga-tiganya dijangka akan diberikan jawatan menteri untuk mewakili kaum Cina dan India.
Dari segi Pas dan GPS, perlantikan menteri mungkin tidak mendatangkan masalah kerana kedua-dua parti itu biasanya menerima saja pemberian jawatan yang diberikan.
Cabaran kedua bagi Muhyiddin melantik Timbalan Perdana Menteri.
Memandangkan UMNO merupakan blok Ahli Parlimen terbesar dalam gabungan kerajaan sekarang, kebarangkalian sangat tinggi wakil parti itu akan dilantik sebagai Timbalan Perdana Menteri.
Apakah mungkin Zahid Hamidi yang ada 87 kes mahkamah akan diberikan jawatan Timbalan Perdana Menteri atas kedudukannya sebagai Presiden UMNO?
Jika bukan Zahid Hamidi, apakah mungkin Ismail Sabri dan Mahadzir Khaled yang merupakan Naib Presiden UMNO akan dilantik memegang jawatan itu?
Untuk rekod, Timbalan Presiden UMNO, Mohamad Hassan hanya seorang Adun, manakala seorang lagi Naib Presiden UMNO, Khaled Nordin kalah dalam PRU14 lalu dan keadaan ini tidak melayakkan kedua-duanya untuk dilantik ke jawatan tersebut.
Apakah mungkin Hishammuddin Hussein atau Khairy Jamaluddin yang tiada apa-apa jawatan dalam
UMNO akan dilantik sebagai Timbalan Perdana Menteri?
Atau mungkinkah, sebagai jalan tengah, jawatan Timbalan Perdana Menteri akan diberikan kepada Tengku Razaleigh Hamzah selaku Pengerusi Jemaah Penasihat UMNO?
Apa pun, jika tiada sebarang jawatan kerajaan diberikan kepada Zahid Hamidi, harapannya untuk mengekalkan kedudukan sebagai Presiden UMNO dalam pemilihan tahun 2021 sudah pasti tersangat sukar, apalagi jika kes mahkamahnya terus berlarutan sehingga ke tahun depan.
(ShahbudinHusin 01/03/2020)

0

0

votes
Article Rating
Kongsikan artikel ini


SAYA TINGGALKAN MUHYIDDIN KERANA TAK MAHU KHIANATI RAKYAT – DR. MAZLEE

Ramai yang bertanya di manakah pendirian saya? Di manakah saya selama ini?
Saya mengaku, saya memang mentaati disiplin parti dan bersama Presiden sehinggalah saat beliau bertolak dan pulang dari istana semalam.
Saya cuba untuk menjadi seorang ‘party-man’, seorang yang teguh dengan parti kerana saya sering ditegur oleh Kepimpinan parti yang saya tidak pandai menjadi ‘team player’, saya tidak pandai berpolitik.
Namun, setelah duduk bersama dengan para pemimpin UMNO yang turut hadir dan akan membentuk kerajaan bersama yang baru, hati saya mula merasa berat. Sangat berat.
Ada di antara mereka yang masih diselaputi isu-isu rasuah dan penyelewengan termasuk di Kementerian Pendidikan Malaysia sendiri, yang dahulunya puas saya berusaha membersihkan bekas-bekas yang mereka tinggalkan.
Saya bertanya kepada diri sendiri, apakah saya bersedia untuk menerima semula mereka?
Lalu menjadikan mereka pemimpin negara semula setelah mereka ditolak oleh rakyat dan ada di antara mereka yang sedang menghadapi proses pengadilan?
Saya dihubungi oleh keluarga, rakan-rakan, para pengundi dari Simpang Renggam, dan juga semua para penyokong.
Suara mereka satu sahaja, “Jangan khianati pengorbanan dan undi yang telah kami berikan kepada YB sehingga meletakkan YB sebagai wakil kami di parlimen.”
Saya berbincang dengan mereka yang dekat dengan saya, dan saya telah melakukan istikharah memohon petunjuk Allah.
Akhirnya pada jam 4 petang semalam, saya tekad untuk membuat keputusan yang amat berat.
Saya akui saya sayang dan bersama Tan Sri Presiden sejak dari awal, malah membulatkan tekad bersama beliau dan meyakini beliau adalah calon PM bagi parti.
Namun bukanlah sehingga menghampakan undi rakyat yang telah meletakkan kita di kedudukan kita pada hari ini. Rakyat pulang mengundi pada PRU 14 yang lalu untuk tumbangkan regim kleptokrasi UMNO-BN. Itu pasti.
Apabila keadaan sudah semakin rumit, dan saya terpaksa memilih antara ketaatan dan prinsip, maka saya telah membuat keputusan yang besar dan penting, iaitu kembali kepada para penyokong, rakan-rakan, keluarga, pengundi dan rakan-rakan seperjuangan.
Kembali kepada prinsip perjuangan yang sebenar.
Mereka mengingatkan siapa saya, kenapa saya ceburi politik, dan kenapa rakyat Simpang Renggam memilih untuk mengundi saya dahulu.
Mereka tidak akan redha untuk saya bekerjasama dengan watak-watak yang sama-sama kami jatuhkan sewaktu PRU14, lantas meninggalkan rakan-rakan seperjuangan yang sama-sama berkorban dari awal.
Keputusan ini adalah muktamad, kepentingan negara perlu mengatasi kepentingan politik.
Sebagai seorang manusia biasa, saya juga tidak terlepas dari melakukan kesilapan. Banyak yang berlaku dalam hidup saya sepanjang dua bulan ini. Ditendang, disalahfahami, dikecam, dimusuhi kerana isu-isu yang saya sendiri tidak pilih.
Di dalam politik, saya orang baharu. Tetapi prinsip sayangkan negara, letakkan kepentingan negara melebihi kepentingan politik, telah lama ada.
Saya memohon maaf atas kekhilafan saya selama ini. Terima kasih kepada rakan-rakan yang menegur.
Demi rakyat, demi negara. Biar putih tulang, jangan putih mata. Membujur lalu melintang patah.
Terus berjuang dan kekal berprinsip.
Dari rakyat kita datang, kepada rakyat kita kembali.
YB Dr Maszlee Malik
Ahli Parlimen Simpang Renggam
1 Mac 2020

0

0

votes
Article Rating
Kongsikan artikel ini